شێرزاد شێخانی : پێشمەرگەو سەیارەی درع . – WTARIKURD\nشێرزاد شێخانی : پێشمەرگەو سەیارەی درع .\nنزیك بەساڵێكە لەسلێمانیم . رەنگە هەزارانجار بەبەردەركی بارەگای لقی چواری پارتیدا گوزەرمكردبێت ، كەدەكەویتە سەرشەقامی سالم ، رۆژێك لەرۆژان نەمبینی دەرگای ئەم بارەگایە كراوەبێت !. تەنانەت جارێكیان ویستم بۆ فەیسبوكەكەم وێنەیەكی ئەم دەرگا هەمیشەداخراوە بگرم و بەبێ كۆمینت بڵاوی بكەمەوە ، چونكە زۆرجار وێنە خۆی ئەدوێ ، بەڵام ترسام نەبادا قۆڵبەستم بكەن و تەسفیری بارەگای ئەنجومەنی سەركردایەتی پاراستنی سلێمانیم بكەن و لەوێش شوێنبزرمكەن ، بەتایبەت ئەمڕۆ گەورەترین دوژمنی پارتی باوەڕتان بێت نە گۆران و یەكێتییە ، نە داعش و قاعیدەیە ، بەڵكو گەورەترین دوژمنی پارتی نوسەرو رۆژنامەنوس و رۆشنبیرو قەڵەمە ئازادەكانە ، بەدەلیل ئەوەندەى رۆژنامەنوس و نوسەر ئەگیرێن و ئەكوژرێن و دادگایی ئەكرین ئەوەندە كۆنە بەعسی و موستەشارو ئەنفالچی موحاسەبەناكرێن ..\nوابزانم دوساڵ بەر لەئێستا بو ، كاتێك بەرێگاوە بوم لە سلێمانییەوە بو هەولێر ، بینیم بەدرێژایی رێگای هەولێرو سلێمانی هێزەكانی زێرەڤانی جادەكەیان تەنیوەو لەدوری هەر پەنجا مەتریك چەكدارێكی عەینەك رەش بەجلی سەربازییەوە تەوزیعكراون ، لەدوری هەر دوسەد مەترێكیش پیكابێكی دوشكەلەسەر وەستاوە .. من ئەم دیمەنانەم پێشتر لەمیدیاكان ئەبینی لەكەژاوەكانی سەدام و قەزافی و حوسنی موبارەك ، بەڵام پێم سەیر بو لەكوردستانی ئێمەشدا دیمەنێكی واببینم ، زۆری پێنەچو لەرادیۆی سەیارەكەمەوە گوێم لەهەواڵبو باسی سەردانی مەسعود بارزانی ئەكرد بۆ خانەقین .. ئەوسا بەكوڕەكەمم وت ، سەیرە ئەم زاتە بەمشێوەیە خۆی نمایش ئەكات ، لەكاتێكدا هەزارانجار گوێمان لێی ببو كەوا ئەو خۆی بەپێشمەرگەیەكی زۆر ماندونەناسو ئازاو دلێر ئەزانێت ، كەچی ئەترسێت لەرێگای سەفەریدا تەقەی لێبكرێت ، بۆیە ئەم هەمو حیماییەی لەسەر رێگادا داناوه ، یا تۆ بڵێی ئەمە بۆ خۆدەرخستن و لاسایی كردنەوەی دیكتاتۆرەكانی تری دونیا بێت ، ئەوەشی لەبیرچوبێتەوە تەنها بەردێكی بچوك بكەوێتە ژێر تایەی سەیارەكەیەوە لەوانەیە بیست تەقڵە لێبدات و هەرچی لەگەڵیشدایە هەنجن بەهەنجن ببن و ئەم هەمو حیمایەیەش فریای نەكەون . خۆ قەدەری خوا كە هات ناگەرێتەوە ، بەڵام دیكتاتۆرەكان باوەڕیان بەخواو قەدەریشی نییە ، ئەگینا نەخۆیان ئەكەن بەفیرعەون و نە ئاواش ئازاری میللەتەكانیان ئەدەن .\nپێم سەیربو لەجیاتی بڵاوكردنەوەی ئەم هەمو هێزە لەسەر رێگاكە ، بۆچی لەگەڵ خۆی نەبردن بۆ بەرەكانی شەڕی خانەقین و جەلەولا كە ئەوكات شەڕێكی دەستەویەخەی پێشمەرگەو داعش بەرپاببو . دوای ئەوەش بۆچی بەرێگای كۆیەوە نەئەهاتە سلێمانی كە بەحیساب رێگاكە زۆر ئەمینترە لەرێگای كەركوك . بەڵام دەركەوت كەوا ئەو مەبەستی لەو هەمو عەرزی عەزەلاتە تەنها خۆ بەزل پیشاندان بوە .\nجیا لەوەش كۆشكو تەلارەكانی مەسعود بارزانی لەسەری رەش هیچ كەسێك نەیدیوەو نایبینێ ، تەنانەت چۆلەكەش بەسەریا تێپەرێت تەقەی لێئەكرێ ، چونكە ” ناوچەی موحەرەمەیە ” وەك كۆشكی سەرۆكایەتی سەدام وایە ، ماڵ و كۆشك و خانوو مەزرەعەكانی بەرپرسانی پارتیش لەمەسیف و دەوروبەری بەهەمانشێوە موحەرەمەن . كاتێك سەركردەكان سەیارەكانیان ئەكەن بەدرع و شورای ماڵەكانیان تەلبەند ئەكەن و ناوچەكانی دەورەپشتان مینرێژ ئەكەن ، ئەمە ترسە لەمیللەت نەوەك ترس بێت لەدوژمن ..\nدەیان و سەدان هۆكار هەبون لەسەر بەرپابونی شۆڕشی گەلانی میسر دژ بەدیكتاتۆریەتی حوسنی موبارەك ، بەڵام ئەوەی سەرنجی راكێشام قسەی هاوڵاتیەكی میسری رۆشنبیر بو كاتێك وتی : گەورەترین دەسكەوتی ئەم شۆرشەمان ئەوەبو كەئیتر نەجاتیمان بو لەكەژاوەكانی سەرۆك ، كاتێك هەمو بەیانی و ئێوارەیەك لەهاتوچونی بۆ كۆشكی سەرۆكایەتی بیست شەقامیان دائەخست تا كەژاوەكانی پیا تێئەپەری . ئێستا حوسنی موبارەك نەكەژاوەی بەدواوەیە ، نە حەشامەتی حەرەسی جەمهوریو لیوا تایبەتەكانی ، ئێستا لەژورێكی بچوكدا زیندانیە چاوەڕێی مەرگێكی ناشەرەفمەندانەیە چونكە دیكتاتۆریكی ملهوری دژ بەمیللەتەكەی بو .. ئەمە چارەنوسی هەمو ئەو دیكتاتۆرانەیە كە دژ بەخواست و ویستی میللەتەكانیان حوكم ئەكەن ، عەدالەت و هەمو بەهایەكی جوانی لەناو ئەبەن ، خۆیان وەكو قارۆنی سەرنگومكراو نمایش ئەكەن ، بەنازو فیزەوە ژیان بەسەر ئەبەن ، میللەتەكەشیان لەتە نانێك نیە بیخوات ..\n( إن قارون كان من قوم موسى فبغى عليهم وآتيناه من الكنوز ما إن مفاتحه لتنوء بالعصبة أولي القوة إذ قال له قومه لا تفرح إن الله لا يحب الفرحين ( 76 ) وابتغ فيما آتاك الله الدار الآخرة ولا تنس نصيبك من الدنيا وأحسن كما أحسن الله إليك ولا تبغ الفساد في الأرض إن الله لا يحب المفسدين ( 77 ) ) .\nعیماد عەلی : رۆڵگێڕانی مەلا بەختیار زەرورەتێکی کوردستانیە ؟ .


״ گفتوگۆی جدی و بنیادنەرانە لە نێوان هەرێم و عیراق لەسەر بنەمای دەستوور و چەسپاندنی دادپەروەری و بەرژەوەندیی كۆمەڵانی خەڵك״ – Knwe.org\nسەرەکی » مانشێت » ״ گفتوگۆی جدی و بنیادنەرانە لە نێوان هەرێم و عیراق لەسەر بنەمای دەستوور و چەسپاندنی دادپەروەری و بەرژەوەندیی كۆمەڵانی خەڵك״\nبافڵ تاڵەبانی پێشوازیی لە كونسوڵی ئەمریكا، بەریتانیا و فەرەنسا كرد\nبافڵ تاڵەبانی، لە سێ دیداری جیادا لەگەڵ كونسوڵی ئەمریكا، فەرەنساو بەریتانیا، تەئكیدی لە»گفتوگۆی جدی و بنیادنەرانە لەنێوان هەرێم و عیراق كردەوە لەسەر بنەمای دەستوورو چەسپاندنی دادپەروەری و بەرژەوەندیی كۆمەڵانی خەڵك». جەختیشیكردەوە كە»نابێت مووچەو قووتی فەرمانبەرانی هەرێم ببەسترێتەوە بەكێشە سیاسییەكانەوە».\nدیداری بافڵ تاڵەبانی‌و كونسوڵی ئەمریكا\nبافڵ تاڵەبانی، هاوسەرۆكی یەكێتیی نیشتمانیی كوردستان، دوێنێ لەمەكتەبی سیاسی لەهەولێر، چاوی بە ستیڤ فەیگن كونسوڵی گشتیی ئەمریكا لەهەرێمی كوردستان، كەوت‌و لەدیدارێكدا، كە سەعدی ئەحمەد پیرە، هەرێم كەمال ئاغا‌و ئاڵا تاڵەبانی ئەندامانی ئەنجومەنی سەركردایەتی، ئامادەیبوون، باس لەدوایین هەوڵەكان بۆ پێكهێنانی حكومەتی نوێی عیراق‌و دەرئەنجامی گفتوگۆكانی وەفدی دانوستانكاری هەرێم بۆ بەغدا كراو تێڕوانین‌و سیاسەتی یەكێتی لەوڕووەوە خرایەڕوو.\nلای خۆیەوە، بافڵ تاڵەبانی، تەئكیدی لەگفتوگۆی جدی‌و بنیادنەرانە لەنێوان هەرێم‌و عیراق كردەوە لەسەر بنەمای دەستوورو چەسپاندنی دادپەروەری‌و بەرژەوەندیی كۆمەڵانی خەڵك‌و راشیگەیاند: یەكێتی، پەرۆشی پێكهێنانی حكومەتێكە، كە رەنگدانەوەی خواستی هەموولایەك بێت‌و وتیشی: نابێت مووچەو قووتی فەرمانبەرانی هەرێم ببەسترێتەوە بەكێشە سیاسییەكانەوە، دووپاتیشیكردەوە كورد وەك هەمیشە بەشێك دەبێت لەچارەسەركردنی كێشەكان.\nهەر لەدیدارەكەدا بیروبۆچوون لەسەر پێشهات‌و پرسە سیاسی‌و ئەمنییەكانی ناوچەكە، ئاڵوگۆڕكرا.\nدیداری هاوسەرۆكی یەكێتی و كونسوڵی فەرەنسا\nلەدیدارێكی دیكەدا، بافڵ تاڵەبانی هاوسەرۆكی یەكێتی، لەمەكتەبی سیاسی لەهەولێر، پێشوازییكرد لە ئۆلیڤیێ دیكوتینێ كونسوڵی گشتیی فەرەنسا لەهەرێمی كوردستان.\nلەدیدارێكدا، كە هەرێم كەمال ئاغا ئەندامی ئەنجومەنی سەركردایەتی ئامادەیبوو، بافڵ تاڵەبانی، تەئكیدی لەویستی یەكێتی كردەوە بۆ بەرەوپێشبردنی پەیوەندییەكان‌و بەهێزكردنی هاریكاریی هاوبەش لەگەڵ فەرەنسا لەبوارە جیاجیاكاندا بەشێوەیەك كە خزمەت بەبەرژەوەندییە باڵاكانی هەردوولا بگەیەنێت.\nهەر لەدیدارەكەدا بیروڕا ئاڵوگۆڕكرا لەبارەی پێشهات‌و پرسە سیاسییەكان، لەوبارەیەشەوە، هاوسەرۆكی یەكێتی، تێڕوانین‌و سیاسەتی بڕیارلێدراوی یەكێتی بۆ هاوكێشەكانی هەرێم‌و عیراق‌و ناوچەكە، خستەڕوو.\nدیداری هاوسەرۆكی یەكێتی‌و كونسوڵی بەریتانیا بەوەكالەت\nلەلایەكی دیكەوە هەردوێنێ، بافڵ تاڵەبانی هاوسەرۆكی یەكێتیی نیشتمانیی كوردستان، لەمەكتەبی سیاسیی لەهەولێر، بەئامادەبوونی هەرێم كەمال ئاغا چاوی بە میلانی سمارت كونسوڵی گشتیی بەریتانیا بەوەكالەت لەهەرێمی كوردستان‌و وەفدێكی یاوەری، كەوت.\nلەدیدارێكدا دوا پەرەسەندنە سیاسی‌و ئەمنی‌و ئابوورییەكانی هەرێم‌و عیراق‌و ناوچەكە خرایە بەرباس‌و بیروبۆچوونیان لەبارەوە ئاڵوگۆڕكرا.\nلای خۆیەوە، بافڵ تاڵەبانی، درێژەپێدان بەسیاسەتی حەكیمانەی یەكێتی؛ دووپاتكردەوە بۆ چارەسەركردنی كێشەكانی هەرێم‌و بەغداو رایگەیاند: هەلومەرجی گۆڕاوی سیاسی‌و داخوازیی كۆمەڵانی خەڵك بۆ ئەمڕۆ، وا دەخوازێت دیدگاو ستراتیژێكی نوێمان هەبێت بۆ حوكمڕانی‌و زیاتر ئاوەدانكردنەوەی هەرێم، ئەوەش بەتەواوكردنی قۆناغەكانی چاكسازیی راستەقینە بەدیدێت.\nلەبەشێكی دیكەی دیدارەكەدا، هەڵسەنگاندن بۆ پرسەكانی ئەمڕۆی هەرێم‌و عیراق كراو بیروبۆچوونیان لەبارەوە خرایەڕوو.


جەژنانەیەک لە وانەکانی مامۆستا ناسر سوبحانی | پایگاه اطلاع رسانی اصلاح\nكاتێک مرۆڤ به پێى به‌یانى قورئان بۆى ڕوون کراوە كه هه‌رچى شته له ته‌مه‌ن و ڕزق و خۆشی و ناخۆشى، هه‌مووى موقه‌دده‌رە و لە لایەن خوداوە بڕیار دراوە؛ واتە جگە لەو و پلانەی كه خودا بۆ خۆی دایڕشتووە هیچ شتێکی تر له قه‌ڵه‌مڕه‌وى حكومه‌تى ئەودا ڕوو نادات. كاتێک کە مرۆڤ ئاوەها بیركردنه‌وه و تێگەیشنێکی لەلا دروست بێت، ئیتر جێى خواری و لاری و بوارى قبووڵكردنى زیلله‌ت نامێنێ، ئەوسا بیر ده‌كاته‌وه و ده‌ڵێ: ئه‌گه‌ر من حه‌ق بڵێم و تاغووت بیهەوێ ئازارم بدات؛ بۆ نموونه به ته‌عبیرى خه‌ڵكى بیهەوێ ڕزقم ببڕێ یان به كوشتن و هه‌رشتێكى تر هەڕەشەم لێ بکات خۆ بە یه‌ك چركه و تەنانەت یه‌ك له هه‌زارى چركەش ناتوانێ له ته‌مه‌نم كه‌م بكاته‌وه. ئه‌گه‌ر به ده‌ستى ئه‌و كوژرام، ئه‌وه هه‌ر لە لای خوداوە موقه‌دده‌ر کراوە کە بكوژرێم، بێگومان یەک چركه لەو ساته‌ى وا خودا بۆ مردنمى دیاری كردووه وەدەرنگ ناکەوێ. یان ئه‌و ڕزقه‌ى کە دەیکەنە ئامێرێک بۆ هەڕەشە، كه گۆیا لێمى ده‌ستێننه‌وه، ئیمكانى نییه ئه‌وه‌ى بڕیار دراوه هى من بێ، لێم بستێندرێتەوە.\nكاتێ هەڕەشە ده‌كه‌ن كه ده‌تكوژین، ئه‌پرسم كه‌ى ئه‌مكوژن؟ پێش له‌وه‌ى وا خودا موقه‌دده‌رى كردووه؟ یان هه‌مان ئه‌و كاته‌ى كه ئه‌و موقه‌دده‌رى كردووه؟ ئه‌گه‌ر گوتیان: بەر له‌وه، و‌ڵامیان ئه‌وه‌یه: هه‌ڵه ئه‌كه‌ن، چونكه خوا زانیوییه‌تى له‌و كاته‌دا من له‌ناو ئه‌چم و زانیاری ئه‌و ناگۆڕێ به نه‌زانین، ئیراده‌ى ئه‌وه كه بنه‌ڕه‌ته، ئیراده‌ى ئینسانه‌كان ئامڕاز و چوارچێوه‌یە. ئه‌گه‌ریش ده‌ڵێن: له‌و كاته‌دا وا خوا موقه‌دده‌رى كردووه ده‌تكوژین، ده‌ى خۆ هیچیان نه‌كردووه.\nبۆیە ئیماندار ده‌ڵێ: من قسه‌ى حه‌ق ده‌كه‌م، دواى ئه‌وه‌ى كه دەستبەسەر کرام، ئه‌گه‌ر كوژرام، دواى كوژرانه‌كه‌م، ئیتر ئاشکرایە، كاتێک بڕیاڕە شتێک بقەومێ کە ویست و مەبەستی خودا بووە ئیتر نه‌ده‌كرا لێی بوگزه‌رێم.\nیان کاتێک كه ده‌ڵێن: ڕزقت لێ ده‌بڕین، وڵامى ئیماندار ئه‌وه‌یه كه چیم لێ ده‌بڕن؟ ئه‌وه‌ى كه خودا موقه‌دده‌رى كردووه، له گه‌رما، له هه‌وا، له خۆراك، له ئاو و ... كه نسیبى من بێت؟ یان غه‌یرى ئه‌وه؟ ئه‌گه‌ر ئه‌وه‌ى ئه‌و ده‌بڕن، و‌ڵام ئه‌وه‌یه كه هه‌ڵه ئه‌كه‌ن، ئه‌وه ئیمكانى نییه كه له من ببڕدرێ، چونكه خوا زانیوییه‌تى و به پێى زانینى خۆى، واتا له نه‌خشه‌كه‌ى ئه‌ودا هه‌یه و به پێى ئه‌وه ئیراده ده‌كات و بڕیار ده‌دات و جێبەجێی دەکات. نه زانینى ده‌گۆڕێ به نه‌زانین و نه ئیرادشی ده‌گۆڕێ به‌بێ ئیراده‌یی و مه‌جبووریه‌ت و نه هێزی و توانست جێ خۆی بە نەتوانین دەدات. ئه‌گه‌ریش بڵێن شتێك وا نسیبى تۆ نییه ده‌یبڕین، ده‌ى هه‌ر لێم بڕاوه و هى من نییه.\nجا ئەگەر مرۆڤ له‌مه ورد ببێته‌وه، بابەتەکە گەلێک ڕوون و ئاشکرایە. ئه‌گه‌ر ئینسان تێبینى ئه‌وه بكات ئیتر جێى به‌هانه‌ی نەهێشتۆتوە كه سستى بكات و له به‌رانبه‌ر باتڵدا نه‌وه‌ستێ و ڕێى حه‌ق نه‌گرێ. نه گوتنى قسەی حه‌ق، یه‌ك چركه له ته‌مه‌ن كه‌م ده‌كاته‌وه و یەک مسقاڵ لە ڕزق و ڕۆزى ده‌بڕێ، نه نه‌گوتنى قسەی حه‌ق، چركه‌یه‌كى پێ زیاد ده‌كات و ڕزق و ڕۆزى زۆر دەکا. به‌ڵام هه‌روه‌ك گوترا، ئەوە تاغووته كه ئه‌م كاره ئه‌كات، چونكه غه‌یب و نهێنی نازانێ، له‌و ساته‌دا کە ئه‌م كاره ده‌كات، موختاره و له‌سه‌ر ئه‌وه سزا دەدرێتەوە، دواى ئه‌وه كه شته‌كه ڕووی دا، ئیتر ئه‌م شته دێته ئاراوه كه ده‌رده‌كه‌وێ مه‌به‌ستى خودایه و ده‌بوایه هه‌ر ڕوو بدات. به‌ڵام مرۆڤی ئیماندار هه‌ر له پێشه‌وه حیسابى خۆى ده‌كات و ده‌ڵێ: بێگومان جگە له مه‌به‌ستى ئه‌و ڕوو نادات، ئێستا كه هێشتا ڕوون نه‌بۆته‌وه، ئێمه ئەرک و ته‌كلیفى خۆمان ئه‌نجام ده‌ده‌ین. لێره‌دا ئەرک و ته‌كه‌لیف گوتنى حه‌قه به ئاشكرا، یان نه‌گوتنییه‌تى، یان هه‌ر شتێكی تر له ئەرک و تەکلیفەکان ... .


ئەمریکا له موشەکی سارمات ده ترسێت – basknet.org\nبەڕێوەبەری ده سته ى پارێزگاری یەکێتی ڕوسیا و سەرۆکی هێزی ئاسمانی پێشو (ڤیکتور بونداریف) ده ليت: ئەمریکا پێویستی بە ٥٠٠ موشەکی دژە ئاسمانی هەیە بۆ ئەوەی موشەکی “سارمات”بخاتە خوارەوە .\nبونداریف ئاشکرایکردووە ئەم قسەیە لە زاری شارەزایانی وڵاتی ئەمریکاوە دەکات و سیناتۆرە ڕوسییەکە باسی لەوشکردووە ” موشەکی ‘کینجال’ کە فڕۆکەی مێگی ٣١ هەڵی دەگرێت هیچ شتێک ناتوانێت ڕایبگرێت و %١٠٠ ئامانجەکانی دەپێکێت “.\nلەلای خۆشیەوە سەرۆکی ئەکادمیەی پەیمانگای موشەکە بەرگریەکانی وڵاتی ڕوسیا “قستەنتین سیفکوف” باسی لەوکردووە موشەکی ” Х-32″ نوێترینی وڵاتی ڕوسیایە و خێراییەکەی دەگاتە (١٥٠٠) مەتر لە هه ر چرکەیەکدا و دووجار لە بەهێزترین موشەکی وڵاتی ئەمریکا خێراترە .\nبڕیار وایە لە ساڵی ٢٠١٩ بۆ ٢٠٢٠ موشەکی “سارمات” جێگەی (فویفودا) بگرێتەوە، لەکاتێکدا موشەکە نوێیەکە لە توانایدا هەیە بەدەوری زەویدا بخولێتەوە و دواتر ئامانجەکەی بە وردی نيشانبكات و بيبپێکێت، بەمەش ئەمریکا ناچار دەکات بەرگری بە چواردەوری وڵاتەکەیدا بو خوى دا بمه زرينيت .


نەیارانی عەبدولمەهدی لە فراوانبووندان و حکومەتەکەی بۆ حەشد یەکلاییبووەتەوە\n2019.06.17 - 17:50\nناس کورد- وەک ئەوەى لایەنە عێراقییەکان چاوەڕێی بیانوویەک بن بۆ دەربڕینی توڕەیی و گلەیی کەڵکەبوویان لەبارەى ئەدای حکومەتەکەى عادل عەبدولمەهدی، چەند کاتژمێرێک دوای ئاماژەکانى مەرجەعیەتی باڵا کە وەڵامدانەوەیەک بوو بۆ ئەوانەى دەیانوت عەلی سیستانی، مەرجەعی باڵای شیعەکان "پشتگیریکار و بەشدار" بووە لە دیاریکردنی عەبدولمەهدی، لایەنە سیاسییە عێراقییەکان دەستیانکرد بە دوورکەوتنەوە لە حکومەتەکەی عەبدولمەهدی و لە ئێستادا تەنها پاڵپشت و پشتیوان بۆ بەردەوامبوونی کابینەکەى، باڵەکانی حەشدی شەعبییە. .\nنەسر و سائیرون\n. ڕۆژی پێنجشەممە، 13ی حوزەیرانی 2019، هاوپەیمانی نەسری حەیدەر عەبادی یەکەم لایەنی سیاسی بوو کە ئۆپۆزسیۆنبوونی خۆی ڕاگەیاند. دوای چەند کاتژمێرێکیش لە وتارەکەی مەرجەعیەتی باڵا، فراکسیۆنی سائیرونی موقتەدا سەدر لە پەرلەمانی عێراق گەیشتە حەنانە کە شوێنی حەوانەوەی موقتەدا سەدرە لە نەجەف، لەوێشەوە چەند لێدوانێکیان دا کە ئاماژەیە بەوەى حکومەتەکەی عەبدولمەهدی لە مەترسیدایە. .\nناڕەزایەتی سەدرییەکان چین؟\n. ڕۆژی شەممەى ڕابردوو، حەسەن عاقولی، سەرۆکی فراکسیونی سائیرون لە پەرلەمانی عێراق رایگەیاند، ڕەوتی سەدر داواکاری لە حکومەتەکەی عادل عەبدولمەهدی هەیە، لەوانە، فەراهەمکردنی هەلی کارە کە ئێستا ڕوون و ئاشکرایە لەو بوارەدا شکستی هێناوە، داواشی لە حکومەتەی کرد ڕاپۆرتێکی ورد پێشکەش بکات سەبارەت بەو کارانەی کە حکومەت لە ماوەی رابردوودا ئەنجامیداوە. جەختیکردەوە، فراکسیۆنی سائرون هەموو حکومەتێک ڕەتدەکاتەوە کە لەسەر بناغەی دابەشکاری دروستبکرێت، گەلی عێراقیش لەو دۆخەى کە ئێستا وڵاتی تێدایە زۆر نیگەرانە. . عاقولی داواشیکرد بە زووترین کات ئەو 40 دۆسیانەی کە پەیوەندیان بە گەندەڵییەوە هەیە پیشکەش بە دادگا بکرێن و گەندڵکاران لێپێچینەوەیان لە گەڵدا بکرێت. ڕاشیگەیاند، "دوای بانگهێشتیکردنی سەرۆک وەزیران و حکومەتەکەی بۆ پەرلەمان، سەرنج و تێبینی خۆمان دەبێت، لە ئێستاشدا موقتەدا سەدر، ڕابەری ڕەوتی سەدر، بەوردی چاودێری ئەو حکومەتە دەکات و ڕازی نییە لە ئەدای حکومەتەکە." هاوکات ڕائد فەهمی، پەرلەمانتاری فراکسیۆنی سائیرون داوای کرد چاکسازی لە وەزارەتەکانی ناوخۆ و بەرگری بکرێت و کەسی شایستە لە پۆستانە دابنرێن. .\nڕەوتی حیکمەش ئۆپۆزسیونبوونی هەڵبژاردن\n. هەرچەند تائێستا بە شێوەیەکی ڕوون و ئاشکرا ڕەوتی سەدر هەڵۆیستی خۆی بەرانبەر حکومەتەکەی عادل عەبدولمەهدی ڕانەگەیاندووە، بەڵام ڕەوتی حیکمەی عەمار حەکیم لە ڕاگەیاندراوێکی کورتدا ئۆپۆزسیونی خۆیان ڕاگەیاند. ڕەوتی حیکمە ئەو دەنگۆیانەشی بەدرۆخستەوە کە دەوترا ڕەوتی حیکمە دەیەوێت شوێنپێى خۆی لە حکومەتەکەی عادل عەبدولمەهدی بەهێزبکات بە تایبەتی لە کاندیدکردنی عەبدولحسێن عەبتان، وەزیری پێشووی وەرزش و لاوان بۆ پۆستی ئەمینداری شاری بەغدا. .\nئەى هاوپەیمانی نیشتمانی عەلاوی؟\n. ویڕای ئەوەی هاوپەیمانی نیشتمانی بە شێوەیەکی فەرمی ئۆپۆزسیونی خۆی ڕانەگەیاندووە، بەڵام بەردەوام ئەیاد عەلاوی سەرنج و ڕەخنەی خۆی ئاڕاستەی حکومەتەکە عەبدولمەهدی کردووە سەبارەت بە شێوازی مامەڵەکردنی لەگەڵ دۆسیە جیاوازەکان، ڕەخنەکانی عەلاوی زۆرجار ئاڕاستەی شێوزای دروستبوونی حکومەتەکە کراوە، بە تایبەتی ئەو هەڵا و هەرایانەی کە یاوەری ئەنجامەکانی هەڵبژاردنەکان بوون و هەڵەکانی کۆمسیۆنی هەڵبژاردنەکان کە تائێستا پڕۆسەی گۆڕینی ئەو پەرلەمانتارانەی کە بە هەڵە هاتوونەتە پەرلەمان بەردەوامە و عەلاوی ڕەخنەی توندی گرتووە لە سەر شێوازی مامەڵەکردنی ئەو حکومەتە لەگەڵ پرسە هەرێمایەتییەکان و نێودەوڵەتییەکان. .\nحکومەتی حەشدی شەعبی\n. بە گوێرەی عورفی سیاسی لە عێراقی دوای سەدام حسێن، هێزە شیعیەکان سەنگی مەحەکن لە گۆڕەپانی سیاسی عێراق و پۆستی سەرۆکایەتی حکومەت لای ئەو پێکهاتەیە، بەڵام ئەوەی ڕوونبووەتەوە ئەوەیە کە زۆرینەی ئەو هێزانە دەستیان لە حکومەتەکەی عادل عەبدولمەهدی هەڵگرتووە و چوونەتە بەرەی ئۆپۆزسیۆنەوە. لەئێستادا تەنها شادەمارە مابێتەوە بۆ بەردەوامبوونی حکومەتەکەی عادل عەبدولمەهدی باڵە سیاسیەکانی گروپە جیاجیاکانی حەشدی شەعبییە لەگەڵ هاوپەیمانی چەند کەسایەتییەکی سونە و حکومەتەکە بە تەواوی دەکەوێتە ژێر ڕکێفی گروپە چەکدارییەکانى حەشدی شەعبی نزیک لە ئێران.\n2019.07.02 - 16:05\nبەشیر حەداد: سبەینێ دەنگ بە کاندیدەکانی عەبدولمەهدی دەدرێت\n2019.06.23 - 23:00\n2019.07.05 - 15:42\nتەمەنى یاسایی ئەنجومەنى پارێزگاکان کۆتایی هاتووە و پەرلەمان دەیەوێت بڕیار لە چارەنوسیان بدات\n2019.07.05 - 15:12\nبۆردوومانەکانى تورکیا بۆسەر گوندەکانى سنورى قەندیل بەردەوامن و ئاگر لەو ناوچەیە بەرزبووەتەوە\n2019.07.05 - 11:36\nلەبەشێک لە ترافیکەکانى سلێمانى ژنان کارى لەشفرۆشى دەکەن (ڤیدیۆ)\n2019.07.04 - 17:35\nعومەرى سەید عەلى ڕاسپێردرا بۆ یەکلاکردنەوەى کاندیدەکانى گۆڕان\n2019.07.05 - 15:59\nشاڵاو کۆسرەت ڕەسول کێبڕکێى قوباد تاڵەبانی دەکات بۆ وەرگرتنى پۆستى جێگرى سەرۆکى حکومەت\n2019.07.05 - 14:29\n2019.07.04 - 15:04


سیکۆلاریزم و چەند سەرنجێک-3- شەماڵ بارەوانی – Dengekan\nbyShamal Barawani\tMarch 5, 2022\tGeneral, Opinion\nدەوڵەتی سیکۆلاریزم: دەوڵەتێکە هاووڵاتی بوون پێوەرەو جیاوازی نەتەوە، ڕەنگ و ڕەگەز، ئایین و ئیتن و مەزهەب و ئیدەلۆژیا ناکرێن بە هۆکاری چەوسانەوەی ئەویترو بێ ماف کردنی.\nسەپاندن و تۆتالیتارییەت.لەناو سیستەمێكی سیكۆلاردا هەرگیز، جێگای نابێتەوەو بوونی نییە. هیچ كەسێك، لەسایەی سیستەمێكی سیكۆلاریستی ڕاستەقینە، سیستەمێك، بەمانای وشە، نەك تەنها بە ڕواڵەت و بە ناو بە دروشمی بەتاڵ و بێ ماناو بێ ناوەڕۆك، سیكۆلاربێت، بۆی نییە تەداخولی ژیان و ئازادی و خواست و هەڵبژاردنەكانی ئەویتر بكات. دەوڵەتی سیكۆلار هەموو مافێكی بۆ تاك، بەپێی گریبەست و پەیمانێكی كۆمەڵایەتی نێوان هەموان و بەیاسا ڕێكخستووەو دەستەبەر و زامنكردوو پاراستووەو كردوونی بەبڤەو هێڵی سوور و كەس بۆی نییە، بە هیچ پاساوێك و لەژێر هیچ ناوێكدا، ئەو هێڵە سوور و بڤەو پیرۆزیەی تاك، ئەو ماف و ئازادی و خواست و سنورانەی مەملەکەتی تاک و مرۆڤەكان ببەزێنێت و ئازادیەكانیان پێشێڵ بكات.\nلەدەوڵەتی سیكۆلاردا، هاووڵاتی لەسەرووی هەموو شتێكەوەیەو دەوڵەت دەوڵەتی هاووڵاتیەو هاووڵاتی بنەماو بنچینەیە، هاووڵاتی پێوەرو پیرۆزە، بێ ئەوەی سەیری ئایینەكەی یاخود ئیتن و مەزهەب و ئایدیۆلۆجیاكەی، نەتەوەو ڕەنگ و ڕەگەزەکەی بكرێت، لەدەوڵەتی سیكۆلاردا دەستورێك هەیە پێویستە بەیەك چاو سەیری هەموان بكات و بەیەكسانی ئەرك و ماف بۆ هاووڵاتیان دابەش و دیاری بكات و ئازادی ویژدان(لائیك-بێ دینی)و عەقیدەو بیرو باوەڕ بۆ هەموو كەسێك دەستەبەربكات و هەموان بە ئازادی بتوانن گۆزارشت لەخۆیان بكەن و كەس مافی ئەوەی نەبێت لەجیاتی ئەوەكەیتر بڕیاربدات و نەخشەی بكەو نەكەی بۆ بكێشێت و تاك ئازاد بێت بەو شێوازە بژیت كەخۆی دەیەوێت، نەك ئەویتر.\nلەناو سیستەم و دەوڵەتی سیکۆلاریزمدا،\nعەلمانیەت مرۆڤی کردووە بەکابەو ڕووگەی ژیان و دەبێت هەموو شتێک لەپێناو مرۆڤ و خزمەتی مرۆڤایەتی دابێت و هەموو شتەکان بەدەوری خواست و ئارەزوو و ئازادی و مافەکانی مرۆڤدا بخوڵێنەوە،\nلەناو دەوڵەتی سیکۆلاریزمدا، دەسەڵات دەسەڵاتی ئەقڵ و هێز هێزی زانست و گۆڕەپان گۆڕەپانی بیرکردنەوەی ئازاد و ئینسانی ئازادو مرۆڤ بوونە. لەناو سیستەمی سیکۆلاریزمدا.\nهیچ مەرجەعەکی باڵاو دەسەڵاتێکی پیرۆزی ڕەها بوونی نییە، تەحەکوم و یاری بەژیانی تاکەکان و چارەنوسی مرۆڤەکانەوە بکات، بەڵکو لە لەسایەی عەلمانیەت و لەناو سیستەمی عەلمانیدا ئیرادەی گشتی و پەیمان و ڕێککەوتنی کومەڵایەتی نێوان هاووڵاتیان و ئازادی و خواستەکانی تاک مەرجەع و پیرۆز باڵان.\nPrevious ئیدی خەون نابینم.. شیعری: ستیڤان شەمزینی\nNext سەرەتای کۆتایی پۆتین.. نووسینی: ئەندریە کەندا/ وەرگێڕانی : حەسەن ڕازانی


شانەى قەيرانەكانى پەرلەمانى عێراق دوو بژاردە بۆ سەپاندنى قەدەغەى هاتووچۆ ئاشكرا دەكات و داواش لە حكومەت و وەزارەتى تەندروستى دەكات پلانى خۆيان تايبەت بە هاندانى هاوڵاتيان بۆ پابەندبوون بە ڕێنماييە تەندروستيەكان بگۆڕن.\nجەواد موسەوى، بڕياردەرى شانەى قەيرانەكانى پەرلەمانى عێراق (11ى نيسانى 2021) لە لێدوانێكى ڕۆژنامەوانيدا كە "ناس كورد" بەدواداچونى بۆ كردووە ئاماژەى بەوەدا، بەهۆى زيادبونى ژمارەى توشبووانى پەتاى كۆرۆنا، لە ئێستا گفتوگۆ لەسەر زياتر لە بژاردەيەك دەكەن بۆ سەپاندنى قەدەغەى هاتووچۆ لە مانگى ڕەمەزانى پيرۆزدا.\nڕونيشيكردووەتەوە، بژاردەى يەكەم ئەوەيە كە لە 10 ڕۆژى سەرەتاى ڕەمەزاندا قەدەغەى گشتگيرى هاتووچۆ بسەپێندرێت، بژاردەى دووەم كە نزيكترين ئەوەيە ڕۆژانى پێشنجشەممە، هەينى و شەممە قەدەغەى گشتگير بسەپێندرێت، هەروەها كاتژمێرەكانى قەدەغەى ڕێژەييش زياد بكرێت لە كاتژمێر 7ى ئێوارەوە بۆ 5ى بەيانى.\nموسەوى لە بەشێكى ترى قسەكانيدا داوا لە حكومەت و وەزارەتى تەندروستى دەكات، پلانى خۆيان تايبەت بە هاندانى هاوڵاتيان بۆ پابەندبون بە رێنماييە تەندروستيەكان و كاتەكانى قەدەغەوە و زيادبونى هۆشيارييەوە بگۆڕن.\n2021.04.20 - 12:49\nوەزارەتى پەروەردە لەسەر بژاردەکانى خوێندن ڕوونکردنەوە دەدات\n2021.04.05 - 17:44\nپێشبینییەک بۆ کۆتایى شەپۆلى گەرما و رودانى نمەباران و هەورە بروسکە\n2021.04.20 - 14:28


ئێران لقێکی زانکۆی زانستە پزیشکییەکانی لە هەرێم ده‌کاتەوە\nکۆماری ئیسلامی ئێران پرۆژەیەکی بۆ کردنەوەی لقێکی زانکۆی زانستە پزیشکییەکانی پێشکەش بە وەزارەتی خوێندنی باڵای و توێژینەوەی زانستی حکومەتی هەرێمی کوردستان کرد.\nماڵپەڕی وەزارەتی خوێندنی باڵای هەرێم بڵاویکردووەتەوە، ئەمرۆ چوارشەممە 24ی تشرینی یەکەمی 2018، شاندێکی کۆماری ئیسلامی ئێران بە سەرۆکایەتی مورتەزا عەبادی سەرکونسوڵی ئەو وڵاتە لە هەولێر سەردانی وەزارەتەکەیان کردووە و لەگەڵ د. یوسف گۆران وەزیری خوێندنی باڵا و توێژینەوەی زانستی حکومەتی هەرێمی کوردستان کۆبوونەتەوە.\nئاماژەی بەوەش کردووە، لە دیدارەکەدا به‌هێزكردنی په‌یوه‌ندییه‌كانی نێوان هه‌رێمی كوردستان و كۆماری ئیسلامی ئێران له بواری خوێندنی باڵا و هه‌وڵه‌كانیان بۆ په‌ره‌پێدانی په‌یوه‌ندییه‌كانیان گفتوگۆی لەبارەوە کراوە.\nهەروەک مورتەزا عەبادی سەرکونسوڵی ئێران لە هەولێر رایگەیاندووە، هاتوون بۆ ئەوەی پڕۆژه‌یه‌ك له بواری خوێندنی باڵا پێشكه‌ش بە وه‌زاره‌تی خوێندنی باڵا و توێژینەوەی زانستی هەرێم بکەن بۆ كردنه‌وه‌ی لقێكی زانكۆی زانسته پزیشكییه‌كانی كۆماری ئیسلامی ئێران له كوردستان.


^ ی ا "Kurdistan Regional Government: Minister Falah Mustafa Bakir - Head of the Department of Foreign Relations". لە ڕەسەنەوە ئەرشیڤ کراوە لە ١٨ی تشرینی یەکەمی ٢٠١٣. لە ڕێکەوتی ٣١ی ئایاری ٢٠٢٠ ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ ی ا ب "Department of Foreign Relations: Minister Falah Mustafa Bakir, Head of the Department of Foreign Relations". لە ڕەسەنەوە ئەرشیڤ کراوە لە ١٣ی کانوونی یەکەمی ٢٠١٤. لە ڕێکەوتی ٣١ی ئایاری ٢٠٢٠ ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "Minister Falah Mustafa Bakir, Head of the Department of Foreign Relations". لە ڕەسەنەوە ئەرشیڤ کراوە لە ٢٠ی کانوونی یەکەمی ٢٠١٦. لە ڕێکەوتی 2016-12-07 ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)


نا ناکشێمه‌وه ……  نیگار نادر – Denegkan\nنا ناکشێمه‌وه ……  نیگار نادر\nbyنیگار نادر\tSeptember 13, 2009\tگشتی\nئه‌وه چه‌ند مانگێکه مانم له نووسین و بڵاوکردنه‌وه گرتوه‌و له هه‌وڵدانم بۆ ئه‌وه‌ی ده‌سه‌ڵاتم به‌سه‌ر خۆدا بشكێ و یه‌کجاری بکشێمه‌وه.\nئه‌ڤ گاڤانه‌ی له نوسین و بلاوکردنه‌وه بێزار ده‌بم و سه‌دو یه‌ک شه‌ڕ به‌خۆم ده‌فرۆشم که بۆ له له‌بری هه‌ر شته‌کی دی له دو‌نیایێ نوسینم هه‌ڵبژاردوبۆ هه‌موو ده‌مێ له سه‌ر جێگایه‌که‌م دوسێ کتێب و له‌سه‌ر مێزه‌که‌م سێ چوارێکی دی وله‌بن سه‌رم ده‌فته‌روقه‌له‌مێک له‌بن بالیفه‌که‌م یه‌کی دی له‌بن سیسه‌مه‌که‌م و له‌نێو جانتایه‌که‌مدا دوسێیه‌کی دی،به‌چوارده‌وری سیسه‌مه‌که‌م له‌به‌ر که‌ڵه‌که کتێب و رۆژنامه گۆڤار زۆر زه‌حمه‌ت به‌یانیان پێهه‌ڵدێنم وده‌جوڵیمه‌وه،بۆ ژانی هه‌ر نوسینێک دو‌سی شه‌وان خه‌و له چاوه‌کانم ده‌په‌ڕێنێ و له‌رزووتای دێڕه شێعرێک ره‌نگم لێده‌بڕێ،سه‌ودای ووشه‌یه‌ک چه‌ند کیلۆ‌مه‌تر به‌دوی خۆدارامده‌کێشێ وتاسه‌ی کوردوستان ئۆقره‌م له‌به‌رده‌بڕێ،په‌یڤی زۆربه‌ی سیاسیه ملشۆڕه‌کان له‌سه‌ر سنوری کوردوستان و وپۆخڵه‌وات ومانشێتی زۆربه‌ی پاشکۆ ئه‌ده‌بی وگۆڤاره‌کان به شاگه‌شکه بونیان به هاتنی نوسه‌رێکی عاره‌ب و ناوزه‌دکردنی هه‌ندێک نو‌سه‌ری به‌سه‌رچوو به شاعیرو ڕؤشه‌نبیری گه‌وره‌ی گه‌له‌که‌مان به چه‌ند رۆژ ته‌بیاتم تێك ده‌داو نانیش ناخۆم!\nئه‌ی خودایه چ ژنێکی ته‌وه‌لام و نوسینیش بۆته دژوارترین قه‌ده‌رم و هه‌ر ئه‌و بوو نه‌یهێشت له‌و کوردوستانه ئازیزه‌ی جێم بێته‌وه‌و و هه‌رئه‌ویشه له‌و له‌نده‌نه دڵرامه‌ی ته‌نگه‌ی پێهه‌ڵچنیوم و خه‌ریکه لێره‌شم هه‌ڵده‌قه‌نێ نازانم بۆ کوێی دی په‌رته‌وازه‌م ده‌کا و ناهێڵێ ته‌واو ئامێز له خۆشه‌ویستێک بده‌م و به پیاوێکی خوان بێژم ته‌واو من هی تۆم وبه‌جێت ناهێلم\nئه‌وه ئه‌منم ئه‌و ژنه ئاواره‌ی به‌بێ کتێبێکی نوێ هه‌ست ده‌که‌م دونیا به‌جێیهێشتوم وهه‌ر ماڵێکم بێ کتێبخانه‌یه‌کی ئاوه‌دان پێ کوێره ماڵه‌و سه‌بوریم پێنایه،تاماشاکه چ ژنێکی راگوێزراوه‌م لێ قه‌ت ئاماده‌یه‌یم نیه ژیانی ناو ئه‌و کتێبانه راکه‌راک به دوی ئه‌و ووشانه‌دا به هیچ شتێک بگۆرمه‌وه‌و سازشی له‌سه‌ر بکه‌م له‌گه‌ل نه‌زیکترین وخۆشه‌و‌یسترین که‌س پێکبێم ڕێگه‌ی بده‌م ئه‌و تایبه‌تمه‌ندیه‌ی ژیانم درز تێخاو بشێوێنی،\nئه‌وه چه‌نده‌مین جاره خۆ له‌نوسین ده‌تۆرێنم ناخوازم ئیدی قه‌ڵه‌م تاوده‌مێ و له سه‌نگه‌ری به‌رامبه‌ر به‌خۆمدا ده‌بیژم ئه‌گه‌ر ئێستێ ژنێکی قاچاخچی یا ژنێکی رۆبۆت یا ژنێکی نایلۆن یا ژنیکی قورمیش کراو بایه‌ی له‌وانه‌بوو خۆشحال بای و ژیانیشت رێک نه‌خشه‌کێشرابا،له‌گه‌ل ئه‌وه‌ی هه‌موو ئه‌وان راستیان ده‌زانم چاوه‌رێش ده‌که‌م نوسین نه‌ک هه‌رنه‌خشه‌کانی خۆم و ژیانی له‌به‌ریه‌ک هه‌ڵته‌کێنێ وهه‌زارو یه‌ک برینی دیکه‌م له دڵ و له‌ڕوح ده‌کا لێشم نه‌بێته‌وه هه‌تا گیانشم لێده‌ستێنی له‌وانه‌یه به گولله‌یه‌کی گه‌رم یا به که‌چکه ژه‌هرێکی تاڵ یا به مشتێک حه‌بی تفت له دونیام به‌رێته ده‌رێ!\nئه‌ز ئه‌و کیژه ده‌ربه‌ده‌ره‌ی رۆژ هه‌یه دوسێ جه‌لان سه‌ر به دره‌خته‌کانی سه‌ر رێگام ده‌که‌م تێر تێر ده‌گریه‌م به هه‌نسک به شه‌قامه‌کانی له‌نده‌ندا ده‌ڕۆمه خواری بریار ده‌ده‌م هه‌ر شتێک و هه‌ر که‌سێک ده‌مگرێنی ئیدی بیری لێنه‌که‌مه‌وه‌و ته‌رکی که‌م به‌ته‌نها ئه‌وه‌ی ناتوانم ئه‌و بڕیاره‌ی به‌سه‌ردا بده‌م کوردوستان و نوسینه.\n ئه‌گه‌ر له ناو ئه‌و هه‌راجخانه‌ی ژیانی نوسه‌ری کوردا هه‌ر ته‌نها بتوانی سه‌رنجی بیست خوێنه‌ر ڕابکێشێ بتوانی سنوری خۆ و نێوان ئه‌و نوسه‌ره ڕۆبۆتانه‌ی کاسبی به نوسین ده‌که‌ن بپارێزێ گه‌له‌ک زۆره هه‌ر نه‌بێ بتوانی ژیانی خۆ هه‌موو بۆ نووسین ته‌رخان بکه‌ی و ژیان وه‌کو شیعر له باوه‌ش بگری ئه‌وه بۆخۆی نیعمه‌تێکه.\nئه‌ز ئه‌گه‌ر ده‌ستم داوه‌ته قه‌ڵه‌م قه‌ت به‌و هیوایه نه‌بووه که رۆژێک چاوه‌ڕیی ئه‌وه بکه‌م به‌سه‌ر بکرێمه‌وه به ره‌خنه بێت یا به مه‌دح و پێهه‌ڵادان یا به خه‌ڵات و ناو پفدان چونکه دڵنیا بووم له‌ڕووحی نووسه‌ری کورد و تێروانینی دڵنیاشم ئه‌گه‌ر ئێستێ من نووسه‌رێکی عاره‌ب یا ئه‌وروپی هه‌ر ره‌گه‌زێکی تر بوومایه چ ده‌هۆڵێکم بۆ لێده‌دراو چۆنده‌بوومه بنێشته خۆشکه له بۆیه ئه‌و بابه‌ته له‌لای من ته‌واو بوه بۆ من جێی تێفکرینێ نیه له‌گه‌ڵ ئه‌وه‌ی هه‌ندێک که‌س به نامه‌ی بێناورۆک و پوچ و ته‌بیاتیان تێک داوم و جه‌لی وابوه دوسێ رۆژان دایانهێزاندووم،سه‌د جار سه‌رزه‌نشتی خۆم کردوه که بۆ و بۆ کێ ده‌نوسم به تایبه‌تی ئه‌و نامانه‌ی پاش بڵاوبونه‌وه‌ی کتێبه نوێیه‌که‌م بۆئه‌وه‌ی هه‌رچی هه‌ته‌و نیته به من بچێ گه‌لێك ئه‌زیه‌تیان دام به‌شیوازی جودا جودا و به پێچه‌وانه‌ی تیگه‌یشتن له ناوه‌رۆکی کتێبه‌که‌و تێکه‌ڵکردنی ده‌گه‌ڵ ژیانی تایبه‌تی من و پرسیاری ناماقوڵ لێم ته‌واو توشی راوه‌ستانێکیان کردم ده‌گه‌ڵ ئه‌وه‌ی من دڵنیابووم نوسینی ئه‌و کتێبه ئێستا زۆر زووه بۆ ئه‌و قۆناخه‌ی خوێنه‌ری کوردی تێدایه‌وبۆ تێفکرین وخوێندنه‌وی وه‌کو خۆی لێ من هه‌ر ده‌ستم پێکردو ئه‌و هه‌نگاوه‌م نا و ته‌حامولی هه‌موو ئه‌نجامه‌کانی ده‌که‌م.\nنامه‌یه‌ک ئه‌گه‌ر به دڵ بنوسرێ و هه‌موو که‌سێک پێێ دڵخۆشه‌و حه‌زده‌کا چه‌ند جار بیخوێنێته‌وه‌و بیپارێزی لێ نامه‌ی به‌ئامانج نوسراوو به ته‌ڵکه‌و بۆ ره‌نجانی دڵی که‌سێک نامه‌یه‌کی بێزه‌وه‌ره‌و مرۆ یه‌کڕاست حه‌زده‌کا دڕدڕی کا.\n هه‌ر ده‌گه‌ڵ ئه‌و هه‌موو داهێزانه روحیه‌م له‌پڕ چاوێك به نامه‌و ئیمێلی هه‌ندێک له خوێنه‌رانی خۆشه‌ویستمدا ده‌خشێنم و ته‌زویه‌کی گه‌رم له گیانم ده‌گه‌ڕێ و بزه دێته‌وه سه‌ر لێوه‌کانم وده‌ڵێم ناكشێمه‌و له خۆشه‌یستی هه‌ستی جوانی ئه‌و خاوه‌ن نامانه ناماکانم پاراستون وهه‌رله به‌ر خاتری دڵی جوانیان نه‌مویست ئێستێ ناوی خاوه‌نه‌کانیان بلاوبکه‌مه‌وه و بڕیارم داوه ئه‌گه‌ر ده هێنده‌ی دی بێ هیواو داهیزراوبوم له ژیانی نوسینی کوردی له‌به‌ر دڵی چه‌ند خوێنه‌رێکی ئه‌وا جوان تازه قه‌ت ناکشێمه‌وه.ئه‌وه‌ش هه‌ندێک له‌و نامه جوانانه‌ن که ناهێڵن بکشێمه‌وه:\nBaver bike di dile minda hat him slaveke germ je revsenbir u nifiskara Kurd’a delalra bisinim, him ji xebate je bo gelemera cend u hunera te ji pirsiyareke bikim.\nDerek her insanen weki we welat parez je bo gele me u welate me Kurdistanera xebaten usa bimesinin. Ez hevidarim xebate we bas derbas dibe.\nSlaven germ je tera disinim.\nسلاو ئازيزى ئازيزان كيژى نالى و حه‌بسه‌خان\nده‌بى له‌من دلخوشترهه‌بى كه له‌نيو ژنانى نه‌ته‌وه‌كه‌م تو هه‌يت ، كاتى ئه‌م كتيبه‌تم خوينده‌وه ئه‌وه‌نده‌يتر هه‌ستم كرد به‌رانبه‌ر ژنيك وه‌ستاوم كه منى پياو ده‌خاته ژێر پرسيار و له هه‌نديك شوينى تر ئه‌وه‌نده له‌خوم بايى ده‌بم كه ئه‌ها ژنيش هه‌يه كه وه‌ها جوان سه‌يرى پياو ده‌كات! نازانم بۆ نه‌توانين به شاعيره‌كان بلێین پيغه‌مبه‌ر ئه‌ها چۆن دل و ده‌رونمان ده‌كورن. حه‌زده‌كه‌م نامه‌يه‌كم بو بنووسيت تا له چوارچيوه‌يه‌كدا بيكرم و له‌ژووره‌كه‌مدا هه‌ليواسم هيوادارم ئاسوده‌بيت و هه‌ر سه‌ركه‌وتووتر بيت.\nslaweki pr sama\naw tekstanam bo bnera ka latarawga nusrawn . wata dway darchun la walat…………………….haz dakam honrwakani dwahamin bit…..\nqsay trm hya balam dway xewndnway tekstakan daykam\nay aw ksay ka roheki alber kamoyayana lanaw tekstakant dazhit\nrashyati penusakat mach dakam.\nسلاو ئه‌ى كچه شاعيره بويركه خاتوو نيگار، بةراستى دةستت خوش تۆله زۆر شیعری\nشاعيرت تێپه‌راندووه. توخوا زياتر شيعرمان بو بلاوبكه‌وه و قه‌تيش وازى ليمه‌ينه ئايا شيعرى. نويت هه‌يه؟ توده‌بى به‌رده‌وام بيت.\nestaw hamu katekt pr xoshi bet xatu nigar…\nxoshhalm ka datwanm am emailat bo bnerm,, ba qad naski nali sarsami shi3rakantm dw hendash sarsami romanakatm(shar yan awdiw dli mn).barasti ta dwa andaza sarsam ba nusinakantan.zor zor xoshal dabm hawreyatim qbul bkait?\nFriday, 26 June, 2009 8:32 PM\nslaweki pr lasafa bo kaseki bedmamk.\nazez zor supas malkamt pr krd la :\nrstay drsht wrd.\nta chawakanm ter bun pyasamkrd lanew dera sarmastakant\nla dyar chnini wena jwanakanda la newan srusht waqida gersamwa.\nsadjar (sagbabm)ladway to dubaradakrdawa.jnewakant chand sherina, ay bunwary wala. ay freshtay dasti xuda :to chanda be (damamkit)\nto zhniki du ru nit xot yak la krdotwa batwawy . waku rashabahaldakyt ay sarshet ku yary ba hamu gwanyakan dakayt.\nrstakant spitr krestali trt dakan chnka dlito la drwaya .babe ruposh chanda gwani .mnakani new to chanda asudan ka bo xoyan dazhin.\ndamamkakan damn fawtenn balam to bedamaki to rzgart bua la raqebakani komlga.\nto palkt nya . to rutit to bexltayt .aw rutbunawaya chanda gwana .\nto dlmt xoshkrd yaxwa xwadlt xoshkat ay azadtrin bwnawary gwda.\nhar rstaykt sad gar mardtr bu (laqaqay) zhna misreekan\nwam dazani dli mn dardeni awy dadayt ay awyary bawafa.\nba bezarrt nakam qsakanitr balnawxomda xoy bxwatwa\n(kolnwlsn) daleet : handek kas ladedare yakamda datbritw awezani yaktr dabn………………………………………..\nmnish hastm dakrd derakan ashnam baxom mewaneki zorazezn\nchand pem xosha blem (aw sagbaba chi krd)????????????????????????????????????????\ntanha : yak tebinim hya lagal awhamu naski gwaniyada hast dakam shewazarek awazi rstakan dahzhenit nawchaya………\ndakret awa taybatmandezmani to bet……………\nhardu chawt mach dakam ka aw gwanyana dabinit\n(ay drustkary xoshaw)\nbm bura lashtek agar zman m teeparndbet.\nسلاوى ئه‌م به‌يانييه‌ى سليمانيت ليبيت خاتوونى ئازيز\nبه‌ساقه‌ى شيعره‌كانتبم:ده‌زانى هه‌ستم به‌خوشيه‌كى له راده‌به‌ده‌ر كردكه ئيميله‌كه‌تم خوينده‌وه، حه‌ز ده‌كه‌م زياتر له‌باره‌ته‌وه بزانمن باشه ئيوه هيج له‌وه ناجيت له‌ده‌روه‌ى ولات بن زمانيكى زور جوانى كورده‌واريتان هه‌يه، ئه‌گه‌ر بوت كرا به‌رهه‌مه‌كانت بوم بنيرى مه‌منوون ده‌بم ،حه‌زمكرد برسياريكيشت ليبكه‌م تو به چ شاعيريكت له‌م سه‌رده‌مه‌دا پێ باشه راستتر مه‌به‌ستم له نه‌وه‌ى نوييه؟ چاوه‌كانت ماچ ده‌كه‌م.\nنیگار خانی ئازیز\nEm katetan bash,\nKak Wrya Mamlesi agadari krdm le namekantan bo sayti Mamosta.\nEeme shanzzi be nasin u be hawkaritan dekeyn.\nMnish her hawkari kak Wryam. Le Hewlerm u ,e eger lat bash bu peywendiman hebeet.\nShad u serfraz bn\nswpas bo jwabi emelakat barezm، prsewta romanakat la kwe dewa ? azizm la sayte antarnetw la bazaresh dewma …………. away ka mni sarsam krdwa baw romana awaya ka to base karasata xwenawekay (hakari) dakay……………………………………………….\nromanakasht ba nawe (shar yan awdew dle mnwaya) regam pebda ka dwa haste xom baw romana blem. pet dalem ba qwrbani aw hanasanabm ka la gal nwseni romanakada haltkeshawa………….. bakwrbani chawakant bm ka lagal nwseni romanakada mandw bwa ba qurbani aw dla bchkolayat bm ka rudaweki waku hakri la xo grt ………………………\nsupas ka hawreyatit qbulkrdm…………….. damawe awasht pe blem ka adolojyayaki srf nawshirwamim haya……………….. zor xosh7alm bawai ka deitawa kurdustan xosh7al tr dabm ba binint…\nhazm krd zhmara bobailakashm lat bet: hawrem kateki xosht bo daxwazm.\nSilaw negar xan.\nxanm baw rwaninia runa bert law nakrdotwa xot la zhnareki try adabi bdayt ga aw zhanara(roman )bit yan (namanusin)bit ………….\nchunka barasti zman ka chro dakat dunya gwan dakat *agar zmankash bt shkin bit awa har zor gwantra . aw brangar bunwaw aw yaxibunw aw hamu sharana\ndalat lawa dakan lanaw xotda kaseki bzew azayt.\nagar bkret handek lhonrwakani xotm bo bnerit.\naw honrawanay ka lzmai rangw tablo nzekn.\nhar bzhit ay aw xatunay penusakat garelaya…………………………………………..\nPrevious نووسینی بیره‌وه‌ریه‌كانی زیندان، له‌چه‌ند ڕوانگه‌وه\nNext ڕێبه‌رێک بۆ ئه‌وه‌ی ده‌خوازیت ببیت به دیکتاتۆر


بە وتەی جێمز لیندسی لە سەنتەری پێوەندییە بیانییەکان، رێکەوتننامەی مونیخ لە رەخنەلێگیراوترین رێکەوتنە دیپلۆماتییەکانی مێژوییە: لە ساڵی ١٩٣٨ هیتلێر تەماحی داگیرکردنی سادیتلەندی چەکسلاوکی کرد کە زۆربنەی دانیشتوانی بە رەگەز ئاڵمانی بوون. هاوکات لە گەل گرژبوونەوەکان، سەرۆکوەزیرانی بریتانیا، نیویل چامبیرلێن بۆ راگرتنی ئاشتی لەم قارەیە لە مانگی سێپتامبردا بەرەو ئاڵمان رێکەوت. بەبێ راوێژ کردن بە رێبەرانی چەکسلاواکی، سەری بۆ داخوازەکانی هیتلێر دانواند و پاشان ئەم بڕیارە لە گەڵ رێبەرانی ئاڵمان، بریتانیا، فەرانسە و ئیتالیا لە رێکەوتننامەی مونیخ لە سێپتامبری ٣٠ ی...المزيد\nDealing a final blow to this regime might not be the most amusing or even the most feasible option of all at the moment; nevertheless I firmly believe that the Middle East, and for that matter the world, without the fanatical Islamic...المزيد


ANF | ڕووسیا: فڕۆکەکانی ئیسرائیل مەترسیان لە سەر فڕۆکەیەکی مەدەنی دروست کردووە\nهه‌ینی, 7 Feb 2020, 18:53\nئیگور کوناشینکوف، وتەبێژی وەزارەتی بەرگری ڕوسیا، ئەمڕۆ لە بەیاننامەیەکدا ڕایگەیاند، بەرەبەیانی دوێنێ چوار فڕۆکەی ئێف ١٦ی ئیسرائیلی بەبێ بەزاندنی سنوری ئاسمانی سوریا، بە هەشت موشەک بۆردومانی چەند ناوچەیەکی نزیک فڕۆکەخانەی دیمەشقی نێودەوڵەتییان کردووە و سیستمی بەرگری ئاسمانی سوریاش وەڵامی هێرشەکانی داوەتەوە.\nبەپێی بەیاننامەکە، هێرشەکان لەکاتێکدا بووە، فڕۆکەیەکی مەدەنی لە جۆری ئێرباس ٣٢٠ کە ١٧٢ سەرنشینی هەڵگرتووە و لە دیمەشقەوە بەرەو تاران فڕیوە.\nکوناشینکوف، ڕونیکردووەتەوە، بە هەوڵی ئامێری پێشکەوتووی چاودێری لە فڕۆکەخانەی دیمەشق، فڕۆکە مەدەنییەکە لە مەترسی و هێرشی فڕۆکەکە ئیسرائیلیەکان دوورخراوەتەوە و بە ناچاری لە فڕۆکەخانەی سەربازی ڕوسیا لە بنکە حومەیمە لە سوریا نیشتووەتەوە.\nوتەبێژی بەرگری ڕوسیا باسی لەوەشکردووە، هێزی ئاسمانی ئیسرائیل سوود لە فڕۆکە مەدەنیەکان وەردەگرێت بۆ پاراستنی خۆی لە بەرامبەر سیستمی بەرگری ئاسمانی سوریا و دانانی لەمپەر لەبەردەمیداو خەمساردە لە گیانی سەدان هاوڵاتی مەدەنی بێتاوان.


👁 این آیتم 2,104 بار مشاهده شده است\n👁 این آیتم 3,656 بار مشاهده شده است\n📊 ئاماری پێشێل کاریەکانی مافی مرۆڤ لە مانگی ئاپریلی 2016لە لایەن کۆماری ئیسلامی ئێران لە رۆژهەڵاتی کوردستان آمار و نظرسنجی\n👁 این آیتم 7,037 بار مشاهده شده است\nئاماری پێشێل کاریەکانی مافی مرۆڤ لە مانگی ئاپریلی [ بیشتر... 👁] ✖ ✖ ✖ 0 0 ✔ 74% ✍ هـ.ب. 3-5-2016 9:47:48\n👁 این آیتم 533 بار مشاهده شده است\n👫 ئومێد خزریان ئازەر شخصیتها\n👁 این آیتم 9,430 بار مشاهده شده است\nتەمەن 19 ساڵە خەڵکی شاری شنۆ، رۆژی دووشەممە 30-01- [ بیشتر... 👁] ✖ ✖ 0 0 ✔ 82% ✍ س.ئـ. 1-2-2017 13:38:09\n👫 ئیبراهیم ڕەحمانی 6 شخصیتها\n📅 زمان اضافه کردن Aug 2 2017 5:10PM\nخەڵکی گوندی تاژان سەر بە شاری بانەیە. پیشەی کۆڵبەر [ بیشتر... 👁] ✖ ✖ 0 0 ✔ 92% ✍ س.ئـ. 2-8-2017 17:10:38\n📊 ئێران خاڵی سنووری زیاتر بەڕووی هەرێمدا دەکاتەوە آمار و نظرسنجی\n📅 زمان اضافه کردن Aug 21 2017 9:33AM\nفەرمانداری سەردەشت ئاشکرای دەکات، کە ڕێڕەوە سنووری [ بیشتر... 👁] ✖ ✖ ✖ 0 1 ✔ 81% ✍ س.ئـ. 21-8-2017 9:33:26\n👫 ئەبوبەکر عەلی - ئەبوبەکر مەولانیا شخصیتها\n📅 زمان اضافه کردن Aug 2 2017 6:09PM\n👁 این آیتم 4,080 بار مشاهده شده است\nئه و کوڵبەرێکی شاری سەردەشته تەمەنی 30 ساڵه و خێزا [ بیشتر... 👁] ✖ ✖ 1 1 ✔ 99% ✍ س.ئـ. 2-8-2017 18:09:52\n👁 این آیتم 2,741 بار مشاهده شده است\nعکس ها 60,620


ته‌ماته كێشه‌كانی كۆئه‌ندامی زاوزێی پیاوان چاره‌سه‌ر ده‌كات\n:: AM:07:17:10/10/2019 \nلیكۆپه‌ین كه پێكهاته‌یه‌كی زۆر به‌سووده و له ته‌ماته بوونی هه‌یه، به گوێره‌ی توێژینه‌وه‌كان توانای پیاوان له جووتبوون و زیادبوونی تۆو به‌هێز ده‌كات، ئه‌گه‌ر ڕۆژانه دوو كه‌وچك سۆسی ته‌ماته بخۆن، ئه‌وا به‌هێزكه‌رێكی زۆر باش ده‌بێ و توانای جووتبوونی پیاوان به‌هێز ده‌كات.\nئه‌و پیاوانه‌ی كێشه و نه‌خۆشی كۆئه‌ندامی جووتبوونیان هه‌یه و لاوازن، ده‌توانن سوود له‌و چاره‌سه‌ره سروشتییه وه‌رده‌گرن، ئه‌گه‌ر وه‌رزشیشی له‌گه‌ڵ ئه‌نجام بده‌ن، ئه‌وا به ته‌واوی توانا و هێزیان بۆ ده‌گه‌ڕێته‌وه.\nسۆسی ته‌ماته بڕێكی زۆر له پێكهاته‌ی خۆراكی هه‌یه، ئه‌مه وا ده‌كات ڕێژه‌ی تۆوی پیاوان زۆرتر بكات، جیا له‌وه‌ی مه‌ترسییه‌كانی تووشبوون به نه‌خۆشی دڵ و شێرپه‌نجه‌یش له‌ناو ده‌بات.\nپێكهاته‌ی لیكۆپه‌ین كه له ته‌ماته هه‌یه زۆرترین سوود به مرۆڤ ده‌گه‌یه‌نێت\nبه‌گوێره‌ی توێژینه‌وه‌كان جه‌سته‌ی مرۆڤ به به‌رده‌وامی پێویستی به پێكهاته‌ی لیكۆپه‌ین هه‌یه، بۆیه باشتره به لایه‌نی كه‌مه‌وه ڕۆژانه دوو ته‌ماته بخۆن، بۆ ئه‌وه‌ی جه‌سته‌ی مرۆڤ به گشتی و كۆئه‌ندامی جووتبوون به تایبه‌تی سوودی زۆری پێ بگات و ئه‌و كێشانه‌ی تووشی ده‌بێ، له ڕێی لیكۆپه‌ین چاره‌سه‌ر بكرێن.\nتوێژینه‌وه‌یه‌ك كه چاودێری توانای كۆئه‌ندامی جووتبوونی پیاوانی كردووه و 60 پیاویان به نموونه وه‌رگرتووه و گه‌یشتوونه‌ته ئه‌و ئه‌نجامه‌ی كه ئه‌وانه‌ی حه‌پی لیكۆپه‌ین ده‌خۆن، توانا و هێز و خواست و ویستی زیاتریان هه‌یه بۆ جووتبوون و ئه‌و كێشانه‌ی له كۆئه‌ندامی جووتبوونیشیان بوونی هه‌یه، به ته‌واوی له‌ناو ده‌چن.


ئایا ترسناكی و زیان و زه‌ره‌ره‌كانی قه‌رز و قه‌رزاری چین و چۆن لە فەرمودەکان باسکراوە؟: ماڵپەڕی وەڵامەکان\nکار و بازرگانیقەرز و قەرزارى ئایا ترسناكی و زیان و زه‌ره‌ره‌كانی قه‌رز و قه‌رزاری چین و چۆن لە فەرمودەکان باسکراوە؟\nئایا ترسناكی و زیان و زه‌ره‌ره‌كانی قه‌رز و قه‌رزاری چین و چۆن لە فەرمودەکان باسکراوە؟\nخەڵکى لە بازاڕ و لە کاتى کڕین و فرۆشتندا زۆر گوێ بە قەرزکردن نادا و قەرز دەکات و پاشان دەستى دەستى بە خاوەن پارەکە دەکات و لە کاتى خۆیدا بۆى ناگەڕێنێتەوە ، جا پرسیارەکەم لێرەدا ئەمەیە ئایا ترسناكی و زیان و زەرەرەکانى قەرز و قەرزارى چین و چۆن لە فەرمودەکان باسکراوە؟\n* ترسناكی و زیان و زه‌ره‌ره‌كانی قه‌رز و قه‌رزاری :\n1 ـ قه‌رز و قه‌رزاری سه‌ری پیاوی قه‌رزار له درۆ و په‌یمان شكاندنه‌وه ده‌رده‌كات :\nعَنْ عَائِشَةَ (رضي الله عنها) قَالَتْ : كَانَ رَسُولُ اللَّهِ (ﷺ) أَكْثَرَ مَا يَتَعَوَّذُ مِنَ الْمَغْرَمِ وَالْمَأْثَمِ ؟ قُلْتُ : يَا رَسُولَ اللَّهِ مَا أَكْثَرَ مَا تَتَعَوَّذُ مِنَ الْمَغْرَمِ : قَالَ : ((إِنَّهُ مَنْ غَرِمَ حَدَّثَ فَكَذَبَ وَوَعَدَ فَأَخْلَفَ))(1).\nواته : پێغه‌مبه‌ری خوا (ﷺ) زۆر جارێك په‌نای ده‌گرت به خوا له قه‌رزاری و تاوانباری ، منیش ووتم : ئه‌ی پێغه‌مبه‌ری خوا ئه‌وه له به‌ر چی زرۆ جارێك په‌نا ده‌گریت به خوا له قه‌رزاری ؟ فه‌رمووی : چونكه هه‌ر كه‌سێك قه‌رزار بوو ئه‌گه‌ر قسه‌ی كرد درۆ ده‌كات و ئه‌گه‌ر وه‌عد و په‌یمانیشی دا به جێی ناهێنێت .\n2 ـ قه‌رزاری پیاوی قه‌رزار توشی سته‌م ده‌كات و غه‌یبه‌ت كردن و سزادانیشی حه‌ڵاڵ ده‌كات :\nعَنْ أَبِي هُرَيْرَةَ (رضي الله عنه) أَنَّ رَسُولَ اللَّهِ (ﷺ) قَالَ : ((مَطْلُ الْغَنِيِّ ظُلْمٌ))(2).\nواته : دوا خستنی بردنه‌وه‌ی قه‌رز له لایه‌ن كه‌سێكه‌وه كه ده‌ستی بچێت و بتوانێت قه‌رزه‌كه بداته‌وه سته‌م و زوڵـمه .\nوه ئه‌وه‌ش بزانه كه‌وا پێغه‌مبه‌ری خوا (ﷺ) فه‌رموویه‌تی : ((الظُّلْمُ ظُلُمَاتٌ يَوْمَ الْقِيَامَةِ))(3).\nواته : سته‌م و زوڵم كردن تاریكىیه له ڕۆژی دوایدا .\nوَعَنْ عَمْرِو بْنِ الشَّرِيدِ عَنْ أَبِيهِ عَنْ رَسُولِ اللَّهِ (ﷺ) قَالَ : ((لَيُّ الْوَاجِدِ يُحِلُّ عِرْضَهُ وَعُقُوبَتَهُ))(4).\nواته : ئه‌و كه‌سه‌ی كه توانای هه‌یه قه‌رز بداته‌وه به‌ڵام نایداته‌وه و دوای ده‌خات ئه‌مه غه‌یبه‌ت كردن و سومعه‌ت شكاندن و سزا دان و تۆڵه لـێسه‌ندنه‌وه‌ی حه‌ڵاڵ ده‌كات .\nوه زانایان فه‌رموویانه دواخستنی دانه‌وه‌ی قه‌رز له لایه‌ن كه‌سێكه‌وه كه توانای هه‌بێت بیداته‌وه و به‌لێم كه‌م ترخه‌می ده‌كات و به بێ عوزر و بیانو دوای ده‌خات و ئه‌مڕۆ و به‌یانی و پانزه‌ی مانگ و سه‌ری مانگ ده‌كات ئه‌وا یه‌كێك له تاوانه گه‌وره‌كانی (الـكبائـر) ئه‌نجام داوه و پێی ده‌بێت به (فاسـق) و شایسته‌ی ئه‌وه‌یه كه شكاتی لێبكرێت و به‌ند و سجنیش بكرێت .\n3 ـ قه‌رز و قه‌رزاری هه‌ندێك جار موسڵمان دووچاری ریبا خواردن ده‌كاته‌وه :\n4 ـ پێغه‌مبه‌ری خوا (ﷺ) نوێژی جه‌نازه‌ی نه‌ده‌كرد له سه‌ر مردووی قه‌رزار :\nعَنْ جَابِرٍ (رضي الله عنه) قَالَ : ((كَانَ رَسُولُ (ﷺ) لاَ يُصَلِّي عَلَى رَجُلٍ مَاتَ وَعَلَيْهِ دَيْنٌ ...))(5).\nواته : پێغەمبەری خوا (ﷺ) نوێژی جەنازەی نەدەكرد لە سەر پياوی مردوو ئەگەر قەرزار ببوايە ...\nوَعَنْ أَبِي هُرَيْرَةَ (رضي الله عنه) أَنَّ رَسُولَ اللَّهِ (ﷺ) كَانَ يُؤْتَى بِالرَّجُلِ الْمُتَوَفَّى عَلَيْهِ الدَّيْنُ فَيَقُولُ : ((هَلْ تَرَكَ لِدَيْنِهِ مِنْ قَضَاءٍ ؟ فَإِنْ حُدِّثَ أَنَّهُ تَرَكَ وَفَاءً صَلَّى عَلَيْهِ وَإِلاَّ قَالَ لِلْمُسْلِمِينَ : صَلُّوا عَلَى صَاحِبِكُمْ ...))(6).\nواته : پێغه‌مبه‌ری خوا (ﷺ) پیاوی مردووی قه‌رزاریان ده‌هێنا بۆ لای و ئه‌ویش پرسیاری ده‌كرد ئایا هیچ پاره‌ی به جێهێشتووه بۆ قه‌رزه‌كه‌ی ؟ جا ئه‌گه‌ر پێی بووترایه ئه‌وه‌نده‌ی به جێهێشتووه كه به‌شی قه‌رزه‌كه‌ی بكات ئه‌وا نوێژی جه‌نازه‌ی له سه‌ر ده‌كرد ئه‌گینا به موسڵمانانی ده‌فه‌رموو : خۆتان نوێژ له سه‌ر هاوه‌ڵه‌كه‌تان بكه‌ن ...\nوَعَنْ جَابِرٍ (رضي الله عنه) قَالَ : ((مَاتَ رَجُلٌ فَغَسَّلْنَاهُ وَكَفَّنَّاهُ وَحَنَّطْنَاهُ وَوَضَعْنَاهُ لَرَسُولِ اللَّهِ (ﷺ) حَيْثُ تُوضَعُ الْجَنَائِزُ عِنْدَ مَقَامِ جِبْرِيلَ عَلَيْهِ السَّلاَمُ ، ثُمَّ آذَنَّا رَسُولَ اللَّهِ (ﷺ) بِالصَّلاَةِ عَلَيْهِ فَجَاءَ مَعَنَا خُطًى ثُمَّ قَالَ : لَعَلَّ عَلَى صَاحِبِكُمْ دَيْنَاً ؟ قَالُوا : نَعَمْ دِينَارَانِ ، فَتَخَلَّفَ ، فَقَالَ لَهُ رَجُلٌ مِنَّا يُقَالُ لَهُ أَبُو قَتَادَةَ : يَا رَسُولَ اللَّهِ هُمَا عَلَيَّ ، فَجَعَلَ رَسُولُ اللَّهِ (ﷺ) يَقُولُ : هُمَا عَلَيْكَ وَفِي مَالِكَ وَالْمَيِّتُ مِنْهُمَا بَرِيءٌ ؟ فَقَالَ : نَعَمْ ، فَصَلَّى عَلَيْهِ ، فَجَعَلَ رَسُولُ اللَّهِ (ﷺ) إِذَا لَقِيَ أَبَا قَتَادَةَ يَقُولُ : مَا صَنَعْتِ الدِّينَارَيْنِ ؟ حَتَّى كَانَ آخِرَ ذَلِكَ قَالَ : قَدْ قَضَيْتُهُمَا يَا رَسُولَ اللَّهِ ، قَالَ : الآنَ حِينَ بَرَدَتْ عَلَيْهِ جِلْدُهُ))(7).\nواته : پیاوێك مرد و ئێمه‌ش شۆردمان و كفن پۆش و بۆن خۆشمان كرد و له‌و جێگایه‌دا دامان نا بۆ پێغه‌مبه‌ری خوا (ﷺ) كه‌وا جه‌نازه‌ی تێدا داده‌نرێت بۆ كردنی نوێژی مردوو له لای جێگای وه‌ستانی جبریل ، پاشان پێغه‌مبه‌ری خوامان (ﷺ) ئاگادار كرده‌وه بۆ ئه‌وه‌ی نوێژی جه‌نازه‌ی له سه‌ر بكات جا پێغه‌مبه‌ری خوا (ﷺ) چه‌ند هه‌نگاوێك له گه‌ڵماندا هات و ئه‌نجا فه‌رمووی : له‌وانه‌یه هاوه‌ڵه مردووه‌كه‌تان قه‌رزی به سه‌ره‌وه بێت ؟ ووتیان : به‌ڵـێ دوو دینار قه‌رزاره ، بۆیه پێغه‌مبه‌ر (ﷺ) خۆی دوا خست و نه‌هات ، ئه‌نجا پیاوێك كه پێی ده‌وترا (أَبُو قَتَادَةَ) ووتی : ئه‌ی پێغه‌مبه‌ری خوا ئه‌و دوو دیناره له سه‌ر من ، جا به‌رده‌وام پێغه‌مبه‌ری خوا (ﷺ) ده‌یفه‌رموو : ئه‌و دوو دیناره بژاردنی له سه‌ر تۆیه و ده‌بێت له پاره‌ی تۆ بدرێته‌وه و مردووه‌كه‌ش بێبه‌رییه لـێی ؟ ووتی : به‌ڵـێ ، ئه‌نجا پێغه‌مبه‌ری خوا (ﷺ) نوێژی له سه‌ر جه‌نازه‌كه كرد ، وه به‌رده‌وام پێغه‌مبه‌ری خوا (ﷺ) ئه‌گه‌ر بگه‌شتبایه‌ت به (أَبُو قَتَادَةَ) پێی ده‌فه‌رموو : دوو دیناره‌كه چیان به سه‌ر هات ؟ هه‌تاوه‌كو له دوا جاریاندا ووتی : ئه‌ی پێغه‌مبه‌ری خوا بژاردوومن ، پێغه‌مبه‌ری خواش (ﷺ) فه‌رمووی : ئا ئێستا پێستی ئه‌و مردووه فێنك بوویه‌وه .\nقال الـحافظ ابن حجر : (وَفِي هَذَا الْحَدِيث : إِشْعَار بِصُعُوبَةِ أَمْر الدَّيْن ، وَأَنَّهُ لَا يَنْبَغِي تَحَمُّله إِلَّا مِنْ ضَرُورَة)(8) .\nواته : له‌م فه‌رمووده‌یه‌وه هه‌ست به‌وه ده‌كه‌یت كه‌وا قه‌رز و قه‌رزاری چه‌ند ناڕه‌حه‌ت و قورسه ، وه نابێت خۆت بخه‌یته ژێر قه‌رزه‌وه ئیللا له كاتی زۆر پێویست و زه‌روردا نه‌بێت .\n5 ـ مردووی قه‌رزار له چاكه‌كانی قه‌رزه‌كه‌ی بۆ ده‌درێته‌وه :\nعَنِ ابْنِ عُمَرَ (رضي الله عنه) قَالَ : قَالَ رَسُولُ اللَّهِ (ﷺ) : ((مَنْ مَاتَ وَعَلَيْهِ دِينَارٌ أَوْ دِرْهَمٌ قُضِيَ مِنْ حَسَنَاتِهِ لَيْسَ ثَمَّ دِينَارٌ وَلاَ دِرْهَمٌ))(9).\nواته : هه‌ر كه‌سێك بمرێت و دینارێك یان درهه‌مێك قه‌رزی به سه‌ره‌وه بێت ئه‌وا له چاكه‌كانی ئه‌و قه‌رزه‌ی بۆ ده‌درێته‌وه ، له ڕۆژێكدا كه دینار و درهه‌م نییه .\n6 ـ مردووی قه‌رزار ئه‌گه‌ر شه‌هیدیش بێت ناچێته ناو به‌هه‌شه‌وه تاوه‌كو قه‌رزه‌كه‌ی بۆ نه‌بژێردرێت :\nعَنْ ثَوْبَانَ (رضي الله عنه) مَوْلَى رَسُولِ اللَّهِ (ﷺ) عَنْ رَسُولِ اللَّهِ (ﷺ) أَنَّهُ قَالَ : ((مَنْ فَارَقَ الرُّوحُ الْجَسَدَ وَهُوَ بَرِيءٌ مِنْ ثَلاَثٍ دَخَلَ الْجَنَّةَ : مِنَ الْكِبْرِ وَالْغُلُولِ وَالدَّيْنِ))(10).\nواته : هه‌ر كه‌سێك (رِۆح و گیانی) جیابوویه‌وه له لاشه‌ی و بێبه‌ری بوو له سێ شت ئه‌وا ده‌چێته به‌هه‌شته‌وه : فیز زلـی و خۆبه‌زل زانین ، و دزی كردن له ده‌ستكه‌وتی جه‌نگ پێش دابه‌ش كردنی ، و قه‌رز .\nوَعَنْ أَبِى هُرَيْرَةَ (رضي الله عنه) قَالَ : قَالَ رَسُولُ اللَّهِ (ﷺ) : ((نَفْسُ الْمُؤْمِنِ مُعَلَّقَةٌ بِدَيْنِهِ حَتَّى يُقْضَى عَنْهُ))(11).\nواته : (رِۆح و گیانی) ئیماندار په‌یوه‌ست و هه‌ڵواسراوه به‌و قه‌رزه‌وه كه له سه‌ریه‌تی تاوه‌كو بۆی ده‌درێته‌وه .\nقال الصنعانـي : (وَهَذَا الْحَدِيثُ مِنْ الدَّلَائِلِ عَلَى أَنَّهُ لَا يَزَالُ الْمَيِّتُ مَشْغُولاً بِدَيْنِهِ بَعْدَ مَوْتِهِ ، فَفِيهِ حَثٌّ عَلَى التَّخَلُّصِ عَنْهُ قَبْلَ الْمَوْتِ ، وَأَنَّهُ أَهَمُّ الْحُقُوقِ ، وَإِذَا كَانَ هَذَا فِي الدَّيْنِ الْمَأْخُوذِ بِرِضَا صَاحِبِهِ فَكَيْفَ بِمَا أُخِذَ غَصْبَاً وَنَهْبَاً وَسَلْبَاً؟!)(12) .\nواته : ئه‌م فه‌رمووده‌یه به‌ڵگه‌یه له سه‌ر ئه‌وه‌ی كه به‌رده‌وام مردوو دوای مردنی خه‌ریكه و په‌یوه‌سته به قه‌رزه‌كه‌یه‌وه ، بۆیه هاندانی تێدایه بۆ خۆ ڕزگار كردن له قه‌رز پێش مردن ، وه قه‌رزیش گرنگترین ماف و حه‌قی خه‌ڵكه به سه‌ر مردووه‌وه ، جا ئه‌گه‌ر ئه‌مه بۆ پاره و ماڵێك بێت كه به ڕه‌زامه‌ندی خاوه‌نه‌كه‌ی به قه‌رز برا بێت .. ده‌بێت ئه‌وه‌ی كه به ده‌ست به‌سه‌را گرتن و به زۆرداری و به تاڵانی ده‌برێت چۆن بێت؟!.\nوَعَنْ عَبْدِ اللَّهِ بْنِ عَمْرِو بْنِ الْعَاصِ أَنَّ رَسُولَ اللَّهِ (ﷺ) قَالَ : ((يُغْفَرُ لِلشَّهِيدِ كُلُّ ذَنْبٍ إِلاَّ الدَّيْنَ))(13).\nواته : خوا له هه‌موو تاوانێكی شه‌هید خۆش ده‌بێت ته‌نها له قه‌رز نه‌بێت .\nوفي رواية : ((الْقَتْلُ فِي سَبِيلِ اللَّهِ يُكَفِّرُ كُلَّ شَيْءٍ إِلاَّ الدَّيْنَ)) .\nواته : شه‌هیدبوون له پێناوی خوادا ده‌بێته كه‌فاره‌ت و هۆی سڕینه‌وه‌ی هه‌موو تاوانێك ته‌نها قه‌رز نه‌بێت .\n(1) صحيح سنن النسائـي رقم : (5454) .\n(2) صحيح البخاري رقم : (2287) و (2400) وصحيح مسلم رقم : (1564) .\n(3) صحيح البخاري رقم : (2447) وصحيح مسلم رقم : (2579) .\n(4) صحيح سنن أبـي داود رقم : (3628) وصحيح سنن النسائي رقم : (4373) .\n(5) صحيح سنن أبـي داود رقم : (3343) وصحيح سنن النسائـي رقم : (1962) .\n(6) صحيح سنن الترمذي رقم : (1070) .\n(7) رواهُ الـحاكم : (2 / 58) والبيهقي : (6 / 74) وحسنهُ الألبانـي فـي صحيح الـجامع الصغير رقم : (2753) وأصلهُ فـي صحيح البخاري رقم : (2289) وانظر : فتح الباري شرح صحيح البخاري : (4 / 588 ـ 590) .\n(8) فتح الباري شرح صحيح البخاري : (4 / 590) .\n(9) صحيح سنن ابن ماجه رقم : (2414) .\n(10) سلسلة الأحاديث الصحيحة رقم : (2785) وصحيح سنن ابن ماجه رقم : (2412) .\n(11) صحيح سنن الترمذي رقم : (1078) وصحيح سنن ابن ماجه رقم : (2413) .\n(12) سبل السلام شرح بلوغ الـمرام : (2 / 92) . (23) صحيح مسلم رقم : (1886) .\n(13) صحيح الترغيب والترهيب رقم : (1804) .\nئایا تاوانى قەرزکردن و بردنی پاره‌ی خه‌ڵك به نیه‌تی نەدانەوە و خواردنی چیە؟ ئایا پاره گۆڕینه‌وه به قه‌رز ده‌بێت به ڕیبا؟ گەر قەرز بدەم بە خەڵکى و لەسەریان بوەستم یان داشكاندن بۆ فەقیرەکان بکەم تا چەند خێرم دەگات؟ گەر پیاوێک لەبەر قەرز زیندانی کرا ، ئایا پێویستە لەسەری دوای دەرچوونی لەزیندان قەرزەکە بداتەوە یاخود قەرزەکەی لەسەر لادەچێت ؟ حوكمی فرۆشتنی ئاڵتون چی یە بەقەرز؟\nسەردان: ١,٦٧٢ بەش: قەرز و قەرزارى\nپرسیاری دواترفەزڵ و گەورەیی دە ڕۆژی یەكەمی مانگی حاجیان چیە؟پرسیاری پێشترگەر قەرز بدەم بە خەڵکى و لەسەریان بوەستم یان داشكاندن بۆ فەقیرەکان بکەم تا چەند خێرم دەگات؟


وەزارەتی خوێندنی باڵا مژدەیەکی خۆش بە قوتابیانی ١٢ی ئامادەیی دەدات\n2018-11-03 [12:24 PM]\nوەزارەتی خوێندنی باڵا و توێژینەوەی زانستی ھەرێمی کوردستان وەرگرتنی ١٥ ھەزار و ٧٦٣ قوتابی دیکەی لە زانکۆکان راگەیاند و رایدەگەیێنێت، چوار ھەزار و ٩١ قوتابی دیکەش کە داوای شوێن گۆڕینیان کردبوو بەپێی داواکارییەکانیان شوێنەکانیان بۆ گۆڕاوە.\nئەمڕۆ شەممە ٣-١١-٢٠١٨ ، وەزارەتی خوێندنی باڵا و توێژینەوەی زانستی ھەرێمی کوردستان راگەیێندراوێکی لەبارەی گەڕانەوەی ناوی ئەو قوتابیانە بڵاوکردەوە کە ناویان لە ھیچ زانکۆیەک نەھاتبووەوە.\nعەباس ئەکرەم، گوتەبێژی وەزارەتی خوێندنی باڵا و توێژینەوەی زانستی رایگەیاند، دوای ئەوەی لەپێناو بەرژەوەندی گشتی و رەخساندنی دەرفەتی زیاتر بۆ دەرچووانی قۆناخی ١٢ـی ئامادەیی پلانی وەرگرتن لە زانکۆ و پەیمانگەکان بۆ ساڵی خوێندنی ٢٠١٨-٢٠١٩ زیادکراو، دەرگەی پێشکەشکردنی سکاڵا بۆ دەرچووانی ١٢ـی ئامادەیی کرایەوە، ئێستا وەزارەتەکەمان ئەنجامی سکاڵاکان رادەگەیێنێت کە بەم شێوەیەی خوارەوەیە:\nلە ئەنجامی پێشکەشکردنی سکاڵا ١٩ ھەزار و ٨٥٤ دەرچووی قۆناخی ١٢ـی ئامادەیی بە ھەردوو خول سکاڵایان تۆمارکردووە. لەو ژمارەیەدا ١٥ ھەزار و ٧٤٣ قوتابی ئەوانەن کە ناویان لە ھیچ شوێنێک نەھاتبووەوە، چوار ھەزار و ٩١ قوتابی دیکەش کە داوای گۆڕینی شوێنیان کردبوو شوێنەکانیان بۆ گۆڕدراوە.\nوەرگرتنی ١٥ ھەزار و ٧٤٣ قوتابی دیکە لە زانکۆ و پەیمانگەکان، کە پێشتر ناویان لە ھیچ شوێن دەرنەچووبوو بەپێی ئەنجامی سکاڵاکان ناویان لەم شوێنانە گەڕاوەتەوە کە خۆیان داواکارییان بۆی پێشکەشکردبوو. لەم ژمارەیەدا ٦٧٤ قوتابی لە دەرچووانی خولی یەکەمن.\nئەنجامدانی شوێنگۆڕین بۆ چوار ھەزار و ٩١ قوتابی کە داوی شوێن گۆڕینیان کردبوو، بۆیە بەپێی داواکارییەکانیان شوێن گۆڕینیان بۆ کراوە.\nگوتەبێژی وەزارەتی خوێندنی باڵا و توێژینەوەی زانستی دەڵێت: "ئێستا کۆی گشتی وەرگیراوان بۆ ساڵی خوێندنی ٢٠١٨-٢٠١٩ بریتییە لە ٤٣ ھەزار و ٤٢٦ وەرگیراوی خولی یەکەم و دووەمی قۆناخی ١٢ـی ئامادەیی".\nھەروەھا لە وەرگرتنی ١٥ ھەزار و ٧٤٣ خوێندکار بڕیاری وەزارەت بۆ جیاوازی کەمترین کۆنمرەی وەرگرتن لەنێوان خولی یەکەم و خولی دووەم کە لە ٣ نمرە تێپەڕی نەبێت رەچاوکراوە.\nوەک لە راگەیێندراوەکەی وەزارەتی خوێندنی باڵادا ھاتووە، دەرچووانی (١٢)ـی ئامادەیی (خولی یەکەم و خولی دووەم) ئەوانەی سکاڵایان تۆمارکردووە دەتوانن کاژێر ٩ـی بەیانی رۆژی یەکشەممەوە ٤-١١-٢٠١٨ بە ھەمان وشەی تێپەڕ و وشەی نھێنی (پاسۆرد و یوزەرنەیم) ئەنجامی وەرگرتیان لە زانکۆ و پەیمانگەکان لە وێبسایتی (www.regayzanko.com) بەشێوەی ئۆنلاین وەربگرنەوە.\nگوتەبێژی وەزارەتی خوێندنی باڵا ئاماژە بەوەش دەکات، وەرگیراوان لە زانکۆ و پەیمانگەکان پێویستە دوای وەرگرتنەوەی ئەنجامەکان پەیوەندی بە بەش و کۆلێژەکان بکەن بۆ خۆتۆمارکردن و مامەڵەکانیان بۆ دەستکردن بە پرۆسەی خوێندن.


تورکیا و ئیسرائیل یان پارتی و گۆڕان؟\nتورکیا داوای لێبوردنیکرد لە ڕوسیا لەسەر خستنە خوارەوەی فرۆکە ڕوسیەکە و سەرەخۆشی ئاڕاستە خێزانی فرۆکەوانەکەی کرد و بەمەش لاپەڕەیەکی نوێی پەیوەندییە دبلۆماسیەکانی ئەو دوو وڵاتە هەڵدرایەوە کەتەنها سەرەتاکەی دیارە.\nئیسرائیل داوای لێبوردنیکرد لە تورکیا لەسەر ڕوداوی کوشتنی ۱۱ چالاکوانەکەی سەر کەشتی مەڕمەڕە و قەرەبووی ماددی کەسوکاری کردنەوە، بەمەش پەیوەندیەکانی ئەو دوو وڵاتە چووە قۆناغێکی نوێوە.\nئەم دوو هەواڵە پێمان دەڵێن لە سیاسەت و پەیوەندیە دیبلۆماسی و دەوڵەتیەکاندا شتێک نیە بەناوی تەنازولکردنەوە، بەڵکو شتێک هەیە بەناوی پاراستنی بەرژەوەندییەکانەوە لەو پێناوەشدا هەموو شتێک بەوەیش ناوی تەنازول دەکرێت بەرژەوەندییەکان و پاراستنیان ئەلف و بائی بنەما سیاسیەکانە، بەڵام لەم مەملەکەتەی خۆمان چونکە هێشتا پەیوەندییەکان و دیبلۆماسیەتی سیاسی هێشتا لەقۆناغی خێڵدایە، بۆیە ئامادەین هەموو شتێک بفەوتێنین و لەدەست بدەین بەو مەرجەی کە نەوترێت تەنازولیان کرد و سەریان بۆ بەرامبەر شۆڕکرد!.\nمەگەر جگە لەوە هیچ تەفسیرێک هەیە بۆ ئەو دۆخە سیاسیەی کوردستان کە کەس ئامادەنیە لەپێناو بەرژەوەندیەکانی خودی حزبەکانیان بەپلەی یەکەم و کوردستانیش بەپلەی دووەم هەنگاوێکی جددی بنێن ئەگەر چی کۆبونەوە و سەردانێکیش بێت تەنها بۆ ئەوەی هیچ لایەکیان بەلاکەیتر نەڵێن تەنازولیانکرد؟!.\nئاخر ئێمە هەموومان هێشتا قۆناغی خێڵمان تێنەپەڕاندووە تەنازولکردن لە قسە و هەڵوێستی خۆمان هێڵی سورە نەک پاراستنی بەرژەوەندییەکانمان.\nمانشێتی پەیوەندیەکانمان لەسەر پەندی پێشینانی "پیاو عەیبە لەقسەی خۆی پەشیمان بێتەوە " و " سواربوون عەیبێک و دابەزین دوو " بنیات دەنێین نەک بەرژەوەندییەکان.\nبارزانی بڕیار بدات دۆخی پەرلەمان و حکومەت وەک خۆی ئاسایی بێتەوە و گفتوگۆ لەپێناو چارەسەرکردنی بابەتە ناکۆکەکانیتر دەستپێبکات، پارتیەکان پێش خەڵکیتر ئەڵێن خۆزگە بمردینایە و تەنازولمان نەکردایە و هەر بەجددیش لەشکرێک لەکوڕی گوێڕایەڵی حزب ئامادەن بەگیان و بەماڵیان ببەخشن بەو مەرجەی نەڵێن کاک مەسعود تەنازولیکرد بۆ کاک نەوشیروان.\nبەهەمان شێوە ئێستا کاک نەوشیروان تاک لایەنە سەردانی پیرمام بکات و لەگەڵ کاک مسعود کۆببێتەوە و نوکتەیەک و سەرگوزەشتەیەکی کۆنیان بگێڕێتەوە و دۆخە نەفسی و سیاسیەکە هێور بکاتەوە گۆڕانخوازان پێش پارتیەکان ئەڵێن ئەوە تەنازولیکرد و خۆزگایە بمردینایە لەبرسا و شتی وای نەکردایە، هەر بەجدیش ئەگەر ئێستا کاک نەوشیروان ڕێگە بدات لەشکرێک کوڕی ئازای حزب ئامادەیە بە گیرفان و چەکی خۆی تا دوا فیشەک و دڵۆپی خوێنی بجەنگێت دژی پارتی و بارزانی، بەڵام ئامادەنیە ببینێت و ببیستێت بڵێن کاک نەوشیروان تەنازولیکردووە بۆ کاک مەسعود.\nئێستا حزب لەکوردستان ڕۆڵی خێڵ دەبینێ لەهەموو ڕەهەندەکانیەوە و لەپەیوەندییە ناوخۆییەکانی حزب و پەیوەندیەکانی دەرەوەیدا و یاساکانی خێڵ جێبەجێدەکرێت.\nلە پێکەوە بوون و بۆیەک ژیان و بۆیەک مردن.\nئەگەر تورکیا لەپێناو بەرژەوەندییەکانی بەو هەموو غرورە شەخسیەی ئۆردۆگانەوە ئامادە بێت داوای لێبوردن لەڕوسیا بکات بەرامبەر خستنە خوارەوەی فڕۆکەیەک کەچەندین جار ئاسمانی تورکیای بەزاندووە و ئیسرائیل بەو هەموو عەنتەریات و غرورەی ناتانیاهۆ وە ئامادەبێت داوای لێبوردن لەتورکیا بکات و قەرەبووی قوربانیەکان بکاتەوە کە پێشینەی نەبوو ئەم کارە ئەویش لەپێناو بەرژەوەندیەکانی ئیسرائیلدا ئەوە بۆ دوو هێزی کوردی لەپێشترە داوای لێبوردن کردن و تەنازول بۆیەکتری کردن لەپێناو بەرژەوەندی حزبەکانیان بەپلەی یەکەم و کوردستان و ئەزمونە لەقەکەی بەپلەی دووەم ئەوەی ڕێگرە لەم کارە یاساکانی خێڵە کە هێشتا حزبی کوردی نەیتوانیوە تێیپەڕێنێت.


ئیلهام مەدفەعی: بە شانازییەوە دایك و باوكم كوردن\nهونەرمەندی ناسراوی جیهانی (ئیلهام مەدفەعی)، وەک ئەسترەیەکی درەوشاوە لە بواری گۆرانی عەرەبی، لە سەردانێکی بۆ ھەولێر و ڕووبەڕووبوونەوەی پرسیاری میدیاکاندا تیشكی خستە سەر چەند لایەنەكانی تایبەتی ژیانی هونەریی خۆی، لێرەدا بەشێك لە وتەكانی بڵاو دەكەینەوە.\nسەبارەت بە سەرەتاكانی ژەنینی گیتار، (ئیلهام مەدفەعی) دەڵێت: لە سەرەتای پەنجاكانی سەدەی ڕابردوودا تەنیا چەند كەسێك ژەنیاری گیتار بوون، ئەو كات بۆ بیستنی گۆرانی قەوان ئامێرێكی باو بوو، دواتر كاسێت هاتە ئاراوە، پێموابێ لە ساڵی 1956 تەلەفزیۆن هاتە عێراق، كە بۆ ئەو كات شۆڕشێك بوو، بۆ ئێمەش دەرفەتێكی باش بوو، ئەو كات ڤیدیۆ لە كوەیت پەیدا بوو پێش ئەوەی بێتە عێراق، بیرم دێ گۆرانییەكانی نازم غەزالی لە كوەیت تۆمار دەكران، ئینجا دەهێنرانەوە عێراق، بە جۆرێك ئەوان پێش بەشێكی زۆری عێراقییەكان نازم غەزالییان ناسی، چەند ساڵێك بەر لە ئێستا سیدی پەیدا بوو، ئێستا لەمەش تێپەڕی كردووە و هەر كەسێك دەتوانێت لە ئۆتۆمبێلەكەی خۆیەوە گوێ لە هەر شتێك بگرێت كە خۆی دەیەوێ، مۆبایلیش بووەتە بەشێك لە ژیانی هەموو كەسێك، بەشێویەكی گشتی تەكنۆلۆژیا شۆڕشێكی بەرپاكردووە كە بواری هونەریش لێی بێبەش نەبووە. ئیلهام تیشكی خستە سەر لایەنە باش و خراپەكانی تەكنۆلۆژیا و گوتی: رەنگە لە هەندێك لایەنەوە سوودی هەبێت، بەڵام لە بواری مۆسیقا و هونەرەوە بەسەر بەهرەكاندا زاڵ بووە، نەوەكانی بیست و سی ساڵی پێش ئێستا زۆر كاریگەر بوون بە گۆرانی، لاوان كە پشت بە ئیقاعی خێرا دەبەستن و دەتوانین كیبۆردێك هەڵگرن و لەماڵی خۆیاندا ئاواز دابنێن و گۆرانی تۆمار بكەن، لەمەشدا زۆر لە هونەرمەندان دووچاری جۆرێك لە هەڵە بوونەوە، بە جۆرێك نازانین چی لەسەر تەختی شانۆ پێشكەش دەكرێت و هونەرمەندە نوێیەكان دەردەكەون بێ ئەوەی كەس پێیان بزانێت دێن و دەڕۆن، چونكە گۆرانییەكانیان بە خێرایی لە دایك دەبن و زۆر بەخێراش دەمرن، دەتوانین بڵێین هونەر گەیشتۆتە قۆناغێك كە چیتر خەڵك بەمە رازی نابێت و لەو سەرگەردانییەی لە هونەردا هەیە، دێنە دەرەوە، چونكە بەشێكی زۆری ئەو مۆسیقایەی ئێستا پێشكەش دەكرێت، نابێتە هۆی ئەوەی مرۆڤ لە ڕووی دەروونی و جەستەییەوە بحەسێتەوە، بە پێچەوانەوە ماندووتری دەكەن، دیارە گۆڕینی ئەم واقیعەش كارێكی ئاسان نییە، لە هەمان كاتدا جۆرێكە لە دواكەوتن، ئێستا كەناڵەكانی رادیۆ وتەلەفزیۆن زۆرن، بۆیە رۆژانە دەیان گۆرانیی نوێ بەرهەم دەهێنرێن و كارەكان زۆر ئاسانتر بوون، وەك ئەوەی كە تۆ جەماوەری تیمێكی دیاریكراوی تۆپی پێ بیت، ئەگەر لە ماڵەوەی سەیری یارییەكان بكەیت، زۆر خۆشترە لەوەی پارە بدەیت و بچیتە یاریگا بۆ سەیری یارییەكە، هونەریش بە هەمان شێوەیە. هەروەها لە بارەی پشت بەستن بە فۆلكلۆر گوتی: لێرەدا مەبەستم ئەوە نییە كە تەنیا پشت بە فۆلكلۆر ببەسترێت، چونكە ئێمە دەتوانین گۆرانییەكی هاوچەرخ بەرهەم بهێنین، كە گشت تایبەتمەندییەكانی گۆرانی كۆنی تێدا بێت و لە رووی پێشكەوتن و خستنەرووی ئێش و ئازارەكانی كۆمەڵگەوە، لە گشت روویەكەوە لەگەڵ سەردەمی ئێستامان بگونجێت. سەبارەت بە سەرەتاكانی خۆی و هێنانە ئارای ئەو ستایلەی كە پێی ناسراوە، ئیلهام مەدفەعی دەڵێت: ڕۆژانی هەینی خانەوادەكەم كۆدەبوونەوە، من و برا و ئامۆزاكانم گۆرانی فۆلكلۆریمان دەگوتەوە، بیرم لەوە كردەوە بۆچی ئەو گۆرانییە كۆنانە بە پیانۆ و ئۆرگ و شێوازێكی نوێ نەڵێمەوە؟ بەجۆرێك كە ڕۆحییەتی خۆی بمێنێت، دەتوانم بڵێم لەو ڕووەوە سەركەوتوو بووم، چونكە ئەو گۆرانییەی بنەمای هونەری تێدا نەبێت، بە هیچ شێوەیەك سەركەوتوو نابێت و تەمەنی درێژ نابێت، بۆ نموونە: من ساڵی 1962 گۆرانیی (فوگ النخل)م گوت، تا ئێستاش هەست دەكەی گۆرانییەكی نوێیە، دوای دە ساڵی دیكە شێوازێكی دیكەم هێنایە ئارا، سەبارەت بە كاروانی هونەریی خۆم من بۆ جاری چوارەم پەرەم بە هەمان گۆرانییە كۆن و فۆلكلۆرییەكاندا، بۆیە بە یاوەریی تیپێكی مۆسیقی و بە بوونی قانون و جوزە كە ئامێرێكی هاوشێوەی كەمانە مەقام دەڵێم، لە گۆرانی دەستەكاندا كە لە دوای مەقامەوە دەگوترێت، لەگەڵ ئامێرەكانی دیكەدا گیتاریش بەكاردەهێنم، ئێمە ئێستا درێژەپێدەری هەمان ئەو ڕێچكەیەین، كە لە شەستەكانی سەدەی ڕابردوودا دەستی پێكرد، پێموایە لە هەر قۆناغێكدا هەست بە پێویستیی دووبارە پێشكەش كردنەوەی ئەم گۆرانیانە دەكەم بە شێوازێكی نوێ و گەیاندنی بە نەوەكانی ئێستا، بێ ئەوەی دەست لە كرۆكی كەلەپووری گۆرانییەكە بكەین، بۆیە كار دەكەین بۆ ئەوەی لەگەڵ زیاد كردنی چەند توخمێكی نوێ كە لە قۆناغەكانی پێشتر جیا بێت، بە شێوازێكی دروست پێشكەشی بكەین. پێموایە هێنانی گۆرانییەك كە تەمەنی گەیشتۆتە هەشتا ساڵ و دووبارە پێشكەشكردنەوەی بۆ نەوەی ئێستا كارێكی ئاسان نییە، چونكە كۆمەڵگەی ئێستا زۆر جیاوازە لەو كۆمەڵگەیەی كە تێیدا بەرهەم هاتووە، بە هەمان شێوە بنەماكانی سەركەوتنی ئەو گۆرانییە لەو كاتەدا زۆر جیاوازە لە بنەماكانی ئێستا، هەروەها منیش گۆرانی تایبەت پێشكەش دەكەم، كە زۆربەیان گۆرانی فۆلكلۆرین، بەڵام لەبەر ئەوەی كە گۆرانییە كۆنەكان ئێستا لە بەردەستدان، ئەوا بۆ بەراوردكردنی گۆرانی نوێی دەخرێتە بەردەم، بۆ ئەوەی خەڵك گرنگی نوێبوونەوە بزانێت.\nسەبارەت بە گرنگیی گیتار لە ژیانی هونەری خۆیدا، مەدفەعی دەڵێ: لێرەدا پێویستە ئاماژە بەوە بكەم كە بۆ من گۆرانی گوتن گرنگترە لە ئارەزووەكە، بەڵام پیشەگەریی لە هونەردا منی خستۆتە كەشوهەوای ركابەرییەوە، پێموایە هەر هونەرمەندێك شێواز و ستایلی تایبەتی خۆی هەیە، چونكە ئێمە پێویستمان بە هەموو شێوازەكانی گۆرانی وتن هەیە و گۆڕەپانی هونەریش شوێنی هەموو كەسێكی تێدا دەبێتەوە، دیارە گیتاریش ئەو ئامێرەیە كە دەتوانم بیژەنم و بۆ من لە گشت ئامێرەكانی دیكە لە پێشترە، وەتەر بنەمای سەرەكیی كاری منە، چونكە بۆ من وەك زەوی وایە بۆ جووتیار، گیتارەكەی من هیچ تایبەتمەندییەكی نییە، گیتارێكی كلاسیكە و وەتەرەكانی وەك هەموو گیتارەكانی دیكەیە، بەڵام تەكنیكی بەرزە و چارەگە دەنگی تێدا نییە. سەبارەت بەو فیلمەی كە لە ساڵی 2006 بەشداریی تێدا كرد، ئیلهام دەڵێ: ئەو فیلمە دیكیۆمنتاری بوو، لە ساڵی 2006 فیلمەكە بەرهەمهات، كە دەربارەی ناوچەكە بە گشتی بوو لەوانەش عێراق، لە بەیروت دەرهێنەری فیلمەكە پەیوەندیی پێوە كردم بۆ ئەوەی بەشداریی تێدا بكەم، فیلمەكە عێراقی وا نیشان دەدا كە تەنیا تیرۆر و كوشتن و بڕینی تێدایە و باسی لەلایەنەكانی دیكەی ژیانی نەدەكرد، وەك هونەر و كەلتوور، بەڵام بەر لەوەی دەست بە وێنەگرتنی ئەم فیلمە بكەن، لەگەڵ دەرهێنەری فیلمەكە قسەم كرد و پێمگوت: كە عێراق تەنیا پێكنەهاتووە لە كوشتن و بڕین، بەڵكو گشت لایەنە جوانەكانی ژیان لەو وڵاتەدا بوونیان هەیە و پێویستە ئەمانەش لەبەرچاو بگیرێن، بۆ وێنەگرتنی فیلمەكەش روومان لە ستۆدیۆی سێرڤ كرد لە هۆڵیۆد.\nلە ساڵی 2007 ئەو هونەرمەندە بە نیاز بوو كۆنسێرتێك لە بەغدا ساز بكات، سەبارەت بەم كۆنسێرتە دەڵێ: ئەو كات داوایان لێكردم كە كۆنسێرتێك لە شاری بەغدا ساز بكەم، من زۆرم پێخۆش بوو، بەڵام ئەو كات بارودۆخی بەغدا و سەرتاسەری عێراق زۆر ناخۆش و ئاڵۆز بوو، بەشێكی زۆری ئەندامە سەرەكییەكانی تیپەكەشم بیانین، بۆیە كە داوام لێكردن بچین بۆ ئەو كۆنسێرتە یەكسەر رەتیان كردەوە كە بێن بۆ بەغدا، بۆیە من پێمگوتن كە باشترین شوێن بۆ سازكردنی ئەم كۆنسێرتە شاری هەولێرە، بە هۆی سەقامگیری و بەرقەرار بوونی ئەمن و ئاسایش، گشت ئەندامانی تیپەكەشم ئامادەیی خۆیان دەربڕی بێن بۆ هەولێر و گشت ئەو كەناڵانەی كە سپۆنسەرن دەتوانن بە باشترین شێوە بیگوازنەوە، ئەوە بوو یەكێك لە خۆشترین ئاهەنگەكانی خۆم لێرە ساز كرد، كە بۆ هەمیشە لە یادگاریمدا بە زیندوویی دەمینێتەوە، هەر لەو كۆنسێرتەدا ویستم شتێكی نوێ پێشكەش بكەم، ئەوە بوو سروودی نیشتمانیی عێراقیم بە زمانی كوردی گوت. لە بەشێكی دیكەی دیبەیتەكەدا ئیلهام مەدفەعی گوتی: بە شانازییەوە دەڵێم من دایك و باوكم كوردن، دایكم شێروانییە و باوكیشم دزەییە، بەڵام لە بەغدا لە دایكبووم و خوێندن و پەروەردە و گەورەبوونیشم هەمووی لە بەغدا بووە، بۆیە ناتوانم بە زمانی كوردی قسە بكەم، بیرمە دایكم و پوورەكانم بە كوردی قسەیان دەكرد، لێرەدا دەمەوێ ئەوەش بڵێم كە بەر لە چەند رۆژێك دوایین بەرهەمی خۆم لە هەولێر بڵاوكردەوە، كە گۆرانییەكە لە تێكستی شاعیری گەورەی تونسی ئەبولقاسم ئەلشابییە، هەروەها لە بەرنامەمدا هەیە كە لە داهاتوودا كارێكی هونەری لەگەڵ هونەرمەندی گەورەی كورد هۆمەری دزەیی پێشكەش بكەم.


19/09/2021 6454 جار خوێندراوه‌ته‌وه\n17 ڕێكخراوى كۆمه‌ڵى مه‌ده‌نى له‌په‌یامێكى به‌په‌له‌دا بۆ سه‌رجه‌م لیست‌و فراكسیۆن‌و هاوپه‌یمانێتیه‌كان داوایان لێده‌كه‌ن، كەیسەكانی جینۆسایدو كیمیاباران نەكەنە ڕیكلامی هەڵبژاردن، ده‌شڵێن:"كاركردن بۆ كه‌یسى جینۆسایدو كیمیاباران كارێكی ئەخلاقی‌و ویژدانییە نەك كۆكردنەوەی دەنگ بۆ كەس‌و لیست‌و حزب".\nله‌و ڕاگه‌یه‌نراوه‌دا كه وێنه‌یه‌كى بۆ شارپرێس نێردراوه، ئه‌و 17 ڕێكخراوه باسیان له‌وه‌كردوه، "هەركاتێك هەڵمەتی هەڵبژاردنەكانى كوردستان‌و عێراق دێنە پێشەوە وەك لەڕابردوو بینیومانە، لیست‌و حزب‌و كاندیدەكان كە هەندێكیان نە پێشترو نە دوای هەڵبژاردنەكە دۆسیەكانی جینۆساید كاری ئەوان نەبوە، ئەم دۆسیەیانە دەكەنە بابەتی بانگەشەی هەڵبژاردنی خۆیان".\nده‌شڵێن:"به‌ڵام دواتر كە دەگەنە پەرلەمان ئیتر جینۆسایدو قوربانیانیان لەبیرنامێنێ‌و جورئەت ناكەن ڕەخنە بگرن لەهەڵوێستی حزبەكانیان لەبەرامبەر تاوانباران وەك لەڕابردوو ئەزمونمان كردوە، ڕەخنەكانمان ڕوو لەحكومەت‌و حزب‌و لیست‌و كەسەكانە، ڕوو لەئەزمونەكانی ڕابردوە، بۆ دوبارە نەبونەوەشیان لەئێستاو داهاتوو، لێرەوە داواكارین هیچ لیست‌و لایەن‌و كەسێك دۆسیەی جینۆسایدو كیمیاباران نەكاتە بابەتی بانگەشەو ڕیكلامی دەنگ كۆكردنەوە".\nئه‌وه‌شیان وتوه، "كاركردن بۆ ئەو دۆسێیانە كارێكی ئەخلاقی‌و ویژدانییە نەك كۆكردنەوەی دەنگ بۆ كەس‌و لیست‌و حزب".\nپه‌یامى ئه‌و 17 ڕێكخراوه‌ى كۆمه‌ڵى مه‌ده‌نى له‌كاتێكدایه، بڕیاروایه ڕۆژى 10ى 10ى ئه‌مساڵ هه‌ڵبژاردنى پێشوه‌خته‌ى په‌رله‌مانى عێراق به‌ڕێوه‌بچێت.\n1- رێكخراوی كوردستان بێ جینۆسایدkwg -\n2- تۆڕی رێكخراوە كوردستانیییەكان بۆ دادگای تاوانی نێودەوڵەتی -koncicc\n3- رێكخراوی هەڵمەتی دادپەروەری ojc-\n4- رێكخراوی مانەوە بۆ پرسی شەهیدان و ئەنفالكراوان\n5- گروپی كار بۆ ئەنفال\n6- رێكخراوی گەشەپێدانی مافی مرۆڤ\n7- رێكخراوی چاودێری كوردۆساید-چاك كوردستان\n8- كۆمەڵەی داكۆكی لە پرسی ئەنفال\n9- رێكخراوی ئەنفالەكانی كوردستان\n10- رێكخراوی عەرعەر بۆ داكۆكی لە نەوەی شەهیدان و ئەنفالكراوان\n11- رێكخراوی ناسنامە\n12- رێكخراوی ئاسۆی زیندنیانی ئەنفال\n13- تۆڕی ئایكان كوردستان – ikn\n14- رێكخراوی قەدەغەكردنی چەكی كۆكوژ لە كوردستان - oawmd\n15- رێكخراوی جیهانێكی بێ چەكی كیمیاوی و بایەلۆجی - www\n16- هەڵمەتی ژیان دژ بە ئیعدام لە كوردستان\n17- رێكخراوی دۆز بۆ پرسی شەهیدان و ئەنفالكراوان


درۆزنەکان هەموو شتێکیان دەستدەکەوێت – Knwe.org\nسەرەکی » کەلتوور » درۆزنەکان هەموو شتێکیان دەستدەکەوێت\nدرۆزنەکان هەموو شتێکیان دەستدەکەوێت\nلەدووتووێی چەندین لاپەڕەدا رۆمانی (درۆزنەکان هەمووشتێکیان دەستدەکەوێت) چاپ و بڵاوکرایەوەو کەوتە بەردەستی خوێنەرانی. ئەم کتێبە نووسینی (عەلی بەدر)ەو (شێرزاد هەینی) کردوویەتی بەکوردی.\nئەم رۆمانە رووداوو رۆژانەکەی لە دەڤەر و گەڕەکی لویزە، یان گەڕەکی سیاسییە داماوەکانی. شوێنەکە، هەوارێکی جوان و نایابی بروکسلی پایتەختی یەکێتیی ئەوروپییە. لە پەنجاکان و شێستەکانی سەدەی رابردوو گەڕەکەکە ببوو بە پەناگەی سیاسییە داماوەکان.\nئەوانەی بە کودەتای سەربازی، یان شۆڕشی میللی، یان بە سەرهەڵدانەکانی جیهانی سێیەم لە پۆستەکانیان لادەدران و دەردەکران، هاتوونەتە لویز و تێیدا نیشتەجێ دەبوون، ئیتر چەتە تایبەتییەکان و کۆمپانیاکانی پارە سپییکردنەوە، پارە دزراوەکانیان بۆ دەگواستنەوە، لەوێ بەو پارەیە جوان و شاهانە دەژین. پاش شۆڕشەکانی عەرەبی، لویز دەبێتە هەواری زۆر لە سیاسی و وەزیرە عەرەبەکان، کۆمپانیاکانیش پارەیان بۆ دەگوازنەوە، لەوانە یەکێک لە وەزیرەکان یەک ملیۆن دۆلاری لە خەزینەی دەوڵەت دزیبوو، دوو گەنجی پەنابەر بەوە دەزانن، کۆشش دەکەن پارەکەی لێ بدزنەوە و بەسەر پەنابەرانی سوریی و عیراقیی دابەشیبکەنەوە، بەوەش دەبنە دوو پاڵەوانی ناودار.


لە یابان کاتێک شتێک دەشکێت یاخود درز دەبات بە مادەی ئاڵتون چاکی دەکەنەوەو بۆ کێشانی چەند هێڵێکی جوان ، ئەمەش بۆ پشاندانی جوانی شتە شکاوەکانە . ئەوان بڕوایان وایە کاتێک شتێک ڕابردوویەکی هەیە و تێکدەشکێت و بە ئاڵتون چاکدەکرێتەوە بەهاتر و بەنرختر دەبێت، بۆیە هەمان شتیش بەسەر مرۆڤدا جێبەجێ دەکرێت . هەر ڕووداوێک کە پێیدا تێپەڕ بوویت یاخود پێیدا تێپەڕ دەبیت دڵنیا بە ژیانت ناشرینتر و ناخۆشتر ناکات، راستە پێدەچێت لە سەرەتادا بەو جۆرەبێت بەڵام ئەوەش دەکەوێتە سەر توانای ڕووبەڕوو بوونەوەی کەسەکان کاتێک تێکدەشکێیت دەتوانیت ئازارەکانت بە ئاڵتون ڕەنگ بکەیت تاوەکو جوانتر دەربکەون تۆ لە ئاستێکدا نیت کە نەتوانی لەو ئازارە ڕزگارت بێت یاخود هێندە تێکنەشکاویت کە لەتواناتدا نەبێت خۆت دروست بکەیتەوە ، دەتوانیت پارچەکانت کۆبکەیتەوەو سود لەو ئازارانە ببینیت و ببیت بە کەسێکی باشتر و بەهێزتر.\nبە شانازییەوە برینەکانت نیشانی هەمووان بدە تاوەکو پێیان بڵێیت چەند بەهێزیت و لە تواناتدایە ڕووبەڕووی هەر ئاستەنگێک ببیتەوە کە ژیان دەیخاتە سەر ڕێگەکەت .\nهیچ کەس ژیانێکی نموونەیی نییە ئەوە بەندە بەخۆمانەوە کە چۆن دەژین هەرگیز شەرمەزار مەبە لەو بارودۆخەی کە پێیدا تێپەڕ دەبیت و بۆ چەند ساتێک دەتڕوخێنێت بڕوات هەبێت بەوەی هەر شتێک ڕوودەدات هۆکارێکی لە پشتە .\nزۆر گلەیی کردن لەو ڕووداوانە و قبوڵنەکردنیان هیچ سودێکی نابێت بەڵام کاتێک قبوڵی دەکەیت و لایەنە باشەکەی دەدۆزیتەوە ئەوا ئازارەکانت بە ئاڵتون ڕەنگ کردووە و ئەو ئازارەی کە ناشرینە دەیگۆڕیت بە سەرچاوەیەکی چێژ بەخش و پڕ لە جوانی، هیچ کات خۆت پەیوەست مەکە بە ڕابردووتەوە و قەت ئەم ووتەیە لەبیر مەکە :\n“هەر ئاستێکی نوێی ژیانت ،وێنایەکی نوێی تۆى دەوێت .”\nتاوەکو کەسێکی بەهێزت لێدەربچێت بەرگەی ئازارەکانت بگرەو بە پێکەنینەوە ڕووبەڕوویان ببەرەوە.\nshort URL: https://yallairaq.com/ku/onHwI


هومام تاریق: كاتانیچ ده‌ستنیشانی خاڵه لاوازه‌كانی ئێرانی كردووه\nكلاسیكۆ له نێوان ئێران و عێراق به‌ڕێوه ده‌چێت\nKurdistan24 هەولێر January 15 2019 16:36\nهه‌ڵبژارده‌ی عێراق هه‌ڵبژارده‌ی ئێران جامی نه‌ته‌وه‌كانی ئاسیا تۆپی پێ\nله باره‌ی یارییه‌كه‌ی سبه‌ی له پرێس كۆنفرانسێكدا هومام تاریق یاریزانی هه‌ڵبژارده‌ی عێراق رایگه‌یاند كاتنیچی راهێنه‌ری عێراق ده‌ستنیشانی خاڵه لاوازه‌كانی ئێرانی كردووه.\nبڕیاره سبه‌ی چوارشه‌ممه، له كاتژمێر 7:00ـی ئێواره، ئێران و عێراق رووبه‌ڕووی یه‌كتر ببه‌نه‌وه، هه‌ردوو هه‌ڵبژارده‌ش گه‌یشتنیان بۆ قۆناخی داهاتوو مسۆگه‌ر كردووه، به‌ڵام له‌م یارییه‌دا شه‌ڕی پێشه‌نگی كۆمه‌ڵه‌كه‌یان ده‌كه‌ن، چونكه هه‌ر هه‌ڵبژارده‌یه‌ك به پله‌ی یه‌كه‌م سه‌ربكه‌وێت له قۆناخی داهاتوو ئه‌ركی ئاسانتر ده‌بێت.\nهومام تاریق یاریزانی هه‌ڵبژارده‌ی عێراق به میدیاكانی گوت: تیپه‌كه‌مان له دۆخێكی باشدایه و سه‌رجه‌م یاریزانه‌كانمان بۆ رووبه‌ڕبوونه‌وه‌ی ئێران ئاماده‌ن، ئامانجی ئێمه‌ش له یارییه‌كه بردنه‌وه و گه‌یشتن به پێشه‌نگی كۆمه‌ڵه‌كه‌مانه.\nهومام گوتیشی: ئه‌م یارییه بۆ ئێمه زۆر چاره‌نووسسازه، گه‌شبینین، چونكه كاتانیچی راهێنه‌ری هه‌ڵبژارده‌ی عێراق ده‌ستنیشانی خاڵه لاوازه‌كانی ئێرانی كردووه.\nهه‌ڵبژارده‌ی ئێران له ئێستا به كۆكردنه‌وه‌ی 6 خاڵ و به جیاوازی گۆڵ له‌گه‌ڵ عێراق پله‌ی یه‌كه‌می كۆمه‌ڵه‌كه‌ی گرتووه و به به‌رامبه‌ربوون وه‌ك پێشه‌نگی كۆمه‌ڵه‌كه‌ی ده‌گاته قۆناخی داهاتوو، له به‌رامبه‌ردا هه‌ڵبژارده‌ی عێراق ته‌نیا به بردنه‌وه ده‌توانێت پێشه‌نگی كۆمه‌ڵه‌كه به ئێران چۆل بكات.\nFebruary 28 2021 13:11\nمنداڵێكی (4) ساڵه له‌به‌رده‌رگای ماڵه‌كه‌ی ده‌كه‌وێته ژێر ئۆتۆمبێلێكه‌وه\nFebruary 28 2021 12:10\nبایدن: هێرشەکەی سووریا وەڵامێک بوو بۆ هێرشەکەی سەر هەولێر\nFebruary 28 2021 11:32\nعێراق چوارەم هاوردەکاری کاڵای تورکیە\nFebruary 28 2021 11:22\nیەکەم كاروانی ڤاکسینی کۆرۆنا دەگاتە عێراق


عەتا نەهایی کێیە؟ ژیاننامەیەکی کوڵ و کورت بە قەڵەمی نووسەر\n28/4/2020 11:45 AM\nعەتا نەهایی: وه‌ک دایکم ده‌یگوت له شه‌وێکی جه‌ژنی قوربانی ساڵی ۱۳۳۹ی کۆچی (۱۹٦۰ ز) له شاری بانه‌ی رۆژهه‌ڵاتی کوردستان هاتوومه‌ته دنیا، له شه‌وێکی ساردی پاییز یان زستان، نازانم. گوایه باوکم له خۆشییان گوێزه‌بانی به‌شیوه‌ته‌وه، دایه گه‌وره‌م ئه‌و شه‌وه و چه‌ند شه‌وی له‌وه دواش به ژوور سه‌رمه‌وه دانیشتوه و دۆعای خوێندووه. بۆ ئه‌وه که منیش وه‌ک دوو برا و ره‌نگه دوو خوشکی دیکه‌ی به‌ر له خۆم نه‌مرم، ناویان ناوم عه‌تائوڵڵا، واته دیاری خودا. دڵخۆش بوون که خودا دیاریه‌ک به که‌سێک بدات لێی وه‌رناگرێته‌وە. شتێکی ئه‌وتۆم له منداڵیم له بیر نییه. یه‌که‌م دیمه‌نێک که له بیرمه له‌گه‌ڵ دایک و خوشکم له که‌پرێکدا بووین، که‌پرێک له ناو ره‌ز و باخێکی داوێنی کێوی ئاربه‌با، ئێواره بوو چاوه‌ڕوانی هاتنه‌وه‌ی باوکم بووین، پێده‌چێ ئه‌و ده‌مه سێ ساڵم ته‌مه‌ن بووبێت. دووهه‌م دیمه‌نێک که له بیرمه له گه‌ڵ منداڵێکیتر له‌به‌ر ده‌رکه، له‌سه‌ر گڵ و خۆڵ، جاده‌مان کێشابوو، ئوتومبیلێکی بچووکی لاسیقم لێده‌خوڕی.\nله دیمه‌نی سێهه‌مدا که‌وای زه‌ڕیی کوردییان بۆ له‌به‌ر کردبووم و مێزه‌ر یان شه‌ده‌یه‌کی بچووکیان بۆ له‌سه‌ر نابووم، باوکم ده‌ستی گرتبووم و نازانم بۆ کوێی ده‌بردم. به‌و تیشکی شادییه که له چاوی باوکمدا بوو من له‌بیرم ماوه، دیاره ئه‌وه یه‌که‌م گه‌شت و گه‌ڕانی باوکێکی منداڵ خۆشه‌ویست و کوڕێکی چوار یان ئه‌وپه‌ڕی پێنج ساڵان بووه. شه‌ش ساڵان بووم که رۆژێک باوکم ده‌ستی گرتم و له کاتێکدا که مریشکێکی بن باڵ دابوو بۆ شوێنێکی بردم که ناسنامه به منداڵان ده‌ده‌ن.کابرایه‌کی باریکه‌ڵه‌ی ڕووخۆش ناسنامه‌ی دامێ و وه‌ک هاووڵاتیه‌ک وه‌یگرتم، به‌لام مامره دیارییه‌که‌ی به خۆم به‌خشییه‌وه.چه‌ند ڕۆژ دوای ئه‌وه بوو که ناردییانم بۆ قوتابخانه. سه‌ره‌تایی و ناوه‌ندی و دوو ساڵ دوا ناوه‌ندیشم له بانه خوێند، پاشان چووم بۆ په‌یمانگه‌ی مامۆستایان (دانشسه‌رای موقه‌ده‌ماتی) شاری وه‌رامینی نزیک تاران. پاش دوو ساڵ په‌یمانگه‌شم له‌و شاره ته‌واو کرد. له هه‌موو ماوه‌ی خوێندندا قوتابییه‌کی زیره‌ک و باش بووم، دایکم و باوکم، دوو مرۆڤی هه‌ژار و زه‌حمه‌تکێش که من بۆنه و بیانووی ژیانییان بووم، شانازییان پێوه ده‌کردم. پاش ته‌واو کردنی په‌یمانگه له ساڵی ۱۳٥۷ که ساڵی سه‌رکه‌وتنی شۆڕشی ئێران بوو، وه‌ک مامۆستای قوتابخانه‌ی سه‌ره‌تایی له گوندێکی شاری بانه دامه‌زرام. به‌ڵام پاش سێ ساڵ بۆ هه‌میشه له‌سه‌ر پیشه‌که‌م ده‌رکرام.\n٥ – باڵنده‌کانی ده‌م با (رۆمان) ئه‌نستیتۆی فه‌رهه‌نگی و نه‌شری ژیار/ تاران ۱۳۸۱\n٦ – گره‌وی به‌ختی هه‌ڵاڵه (رۆمان)  بڵاوکراوه‌ی ره‌نج / سلێمانی ۱۳۸۶\n٤ – بارۆنی سه‌ر داره‌کان (رۆمان) ئیتالۆ کالڤینۆ ده‌زگای سه‌رده‌م / سلێمانی ۱۳۸۶\n٥ – قه‌سابخانه‌ی ژماره ۵ (رۆمان) کوورت ڤۆنێ گات ده‌زگای سه‌رده‌م / سلێمانی ۱۳۸۷\n٦ –سووکی له‌تاقه‌ت به‌ده‌ری بوون (رۆمان) میلان کۆندێرا ده‌زگای سه‌رده‌م / سلێمانی ۱۳۸۸


گوندی \_"تایله‌ند\_" شوێنێكه بۆ په‌نابه‌رانی ه& | نیقاش\nبه خه‌یاڵی په‌نابه‌رانی…\n23.02.2009 | كه‌ربه‌لا\nگونده‌كه كه دانیشتوانی ناویان نا "تایله‌ند"، پێشان گرنگترینی ئه‌و ناوچانه بوو كه ناودار بوو به بازرگانی چه‌ك له ناوچه‌كه‌دا، تا دوایی له‌ناو خه‌ڵكیدا بڵاوبووه‌وه كه بنكه‌یه‌كه بۆ "قاچاغچی"، ئه‌مه‌ش چه‌مكێكی ناسراوه له‌ناو خه‌ڵكدا بۆ بازرگانانی چه‌ك و كه‌لوپه‌لی خوارده‌مه‌نی.\nچیرۆكی ئه‌و گونده بچووكه‌ی "تایله‌ند"، له‌كاتی كۆچی ژماره‌یه‌ك له خه‌ڵكی زۆنگاوه‌كانه‌وه له باشووری عێراق تا پارێزگای كه‌ربه‌لا، دوای هاتنه‌ژووره‌وه‌ی هێزه‌كانی ئه‌مریكا بۆ عێراق له نیسانی ئه‌پریلی 2003 دا ده‌ستی پێكرد، كاتێك زۆربه‌ی ئه‌و خه‌ڵكه ڕوویان له ناوچه‌ی كارگه‌كان كرد، كه ڕووبه‌ری زۆر فراوانی تێدابوون له‌و زه‌ویانه‌ی كه وشك كرابوونه‌وه، بۆیه په‌نابه‌ره‌كان شوێنه‌كه‌یان پێخۆشبوو، جۆگه ئاوه‌كانیان به‌ڕووی زه‌ویه وشككراوه‌كانه‌وه كرده‌وه و كردنیان به شێۆه‌یه‌ك له شێوه‌ی ئه‌و زۆنگاوانه‌ی كه پێشتر له باشووری عێراقدا تێیدا ده‌ژیان، ئه‌و گه‌ڕه‌لاوژێیه‌ی ئه‌وسای ئاسایش له شاره‌كه‌دا یارمه‌تیده‌ر بوو بۆ ئه‌وه‌ی له‌سه‌ر ئه‌و زه‌ویانه بمێننه‌وه و ژینگه‌ی باشووری زۆنگاوه‌كانیش له‌و ڕووبه‌ره بچكۆڵه‌یه‌دا كۆپی بكه‌ن.\nخه‌ڵكه‌كه خانووی بچوكی له قه‌میش له‌ناوه‌ڕساتی بۆشاییه بچووكه‌كان كه به‌ئاو ده‌وردرابوون درسوتكرد، ده‌ستیان به به‌خێوكردنی گامێش و ڕاوه‌ماسی و كۆكردنه‌وه‌ی خێ له گۆمه بچووكه‌كانی كه له نزیك گونده‌كه‌دا دروست كراون، كرد. واپێده‌چێت لاساییكردنه‌وه‌ی ژینگه‌ی ئه‌هوار له‌و گونده‌دا ته‌نها له سورشتی ژیان چڕنه‌بووبووه‌وه، به‌ڵكو ئه‌و ناوچانه ته‌شه‌نه‌یان كرد بۆ به‌ناوبانگبوون به بازاڕی بنه‌ڕه‌تی فڕاندنی چه‌ك.\nله‌گه‌ڵ ئه‌وه‌ی ژماره‌ی دانیشتوانی تایله‌ند له چه‌ند سه‌د كه‌سێك تێپه‌ڕ ناكات، به‌ڵام دانیشتوانی ناوچه‌كانی ده‌وروبه‌ر پێی ده‌ڵێن "گوندی حیزبه‌كان" به‌هۆی هه‌واداری دانیشتوانی گونده‌كه بۆ چه‌ند ڕه‌وت و حیزبی ئیسلامی جیاوازه‌وه، به‌ڵكو هه‌ندێك له لاوه‌كانی چوونه ڕیزی ڕێكخراوه چه‌كداریه‌كان له‌چوارچێوه‌ی میلیشیا و ڕێكخراوه چه‌كداریه‌كانی تر، كه واقیعی خراپی ئاسایشی عێراقی بۆ زیاتر له پێنج ساڵی ڕابردوو به‌رده‌وام بوو.\nده‌سته‌ڵاتی ئاسایشی ناوخۆی كه‌ربه‌لا دان به‌وه‌دا ده‌نێت كه گونده‌كه پێشان یه‌كێك بوو له‌و پانتاییه بچووكانه‌ی ڕێكخراوی "سه‌ربازانی ئاسمان" كه شه‌ڕێكی زۆریان له نزیك نه‌جه‌ف كرد و 12 كه‌س له دانیشتوانی گونده‌كه ده‌ستگیركران به‌تۆمه‌تی چوونه‌ڕیزی ئه‌و ڕێكخراوه‌ی ناوبراو.زۆربه‌ی خه‌ڵكی گونده‌كه به په‌روه‌رده‌كردنی ئاژه‌ڵ و ڕاوكردنی ماسییه‌وه خه‌ریكن، هه‌ندێكیشیان به بازرگانی چه‌كه‌وه خه‌ریكن. دانیشتوانی "تایله‌ند" شانازی به ناوی گونده‌كه‌یانه‌وه ده‌كه‌ن كه هێزه‌كانی تایله‌ند ئه‌و ناوه‌ی لێناون، دوای ئه‌وه‌ی دوای ڕوخای ڕژێمی سه‌ددام حوسێن هێزه‌كانی تایله‌ند دۆسیێی ئه‌منی پارێزگایان گرته‌ده‌ست، خه‌ڵكه‌كه‌ش نایانه‌وێت ناوه‌كه بگۆڕن، چونكه ئه‌وان له‌بیریان ناچێت ئه‌و هێزانه ئاوی خاوێنی خواردنه‌وه و هاوكاری پزیشكییان بۆ ده‌سته‌به‌ر كردن، له‌كاتێكدا كه ئه‌وان ده‌یانناڵاند، حاجی موحسین حه‌دداد (59) ساڵ كه خه‌ڵكی ئه‌و گونده‌یه ده‌ڵێت هێزه‌كانی تایله‌ند قوتابخانه‌یه‌كی بچوكیان له‌ناو گونده‌كه‌دا دروست كرد و ئاوی خاوێنی خواردنه‌وه‌یان بۆ ڕاكێشان و ناوی گونده‌كه‌شیان كرد به "تایلاند"، دوای ئه‌وه‌ی ناوی "هۆره" بوو. جه‌ختیش ده‌كاته‌وه كه گونده‌كه ئێستا به‌ناوبانگ تره له گونده‌كانی ده‌وروبه‌ر له‌گه‌ڵ ئه‌وه‌ی كه نوێتریشه.\nپیاوماقوڵانی گونده‌كه حه‌ددادیشیان له‌گه‌ڵدا بێت دان به بوونی "قاچاخچی"دا ده‌نێن، واته فڕێنه‌رانی چه‌ك، به‌ڵام جه‌خت ده‌كه‌نه‌وه كه زۆربه‌ی ئه‌و بازرگانانه خه‌ڵكی ده‌ره‌وه‌ی گونده‌كه‌ن، به‌شێوه‌یه‌كی پچڕ پچڕ سه‌ردانی ده‌كه‌ن بۆ پیشاندانی چه‌كه‌كانیان و فرۆشتنیان به گونده‌كه و شوێنه‌كانی ده‌وروبه‌ر.\nئوم عه‌لی كه له‌و گونده‌دا ده‌ژیت له‌وه‌تی دروستكراوه ده‌ڵێت، كاتێك له زۆنگاوه‌كانی عیماره‌ی باشووری عێراقدا ده‌ژیا له‌سه‌ر به‌خوێكردنی گامێش ڕاهاتبوو، كه خێزانه‌كه‌شیان هه‌ڵقه‌نان بۆ كه‌ربه‌لا، تووشی نائومێدی بوو چونكه هیچ پیشه‌یه‌كی تری نه‌ده‌زانی بیكات، به‌ڵام دروستكردنی تایلاند پیشه‌كه‌ی بۆ گێڕایه‌وه، سه‌رله‌نوێ ده‌ستی به په‌روه‌رده‌كردنی گامێش و كۆكردنه‌وه‌ی خێ له گۆماوه نزیكه‌كان كرده‌وه‌وه له‌گه‌ڵ كوڕه‌كانی حه‌یده‌ر و سالم، ئه‌و ده‌ڵێت،"لێره ڕاهاتووم و ناگه‌ڕێمه‌وه زۆنگاوه‌كانی باشووری عێراق".\nئه‌و به‌رده‌وام ده‌بێت ده‌ڵێت،"له‌وێ له‌گه‌ڵ ژماره‌یه‌ك خزم و كه‌سمان ده‌ژیاین له شوێنێكی ڕازاوه‌دا، خه‌ریكی چه‌ندین پیشه‌ی هه‌مه‌جۆری باو بوین له‌نێو هه‌موو دانیشتوانه‌كه‌دا كه گرنگترینیان په‌روه‌رده‌كردنی گامێش و ڕاوه‌ماسی و باڵنده و دروستكردنی حه‌سیری دروستكراو له‌و جۆره قه‌میشه بووین كه له‌وێ ده‌ڕوا، له خانووی دروساتكراو له قه‌میشدا ده‌ژیاین، به‌ڵام دوای وشكردنه‌وه‌ی زۆنگاوه‌كان هه‌موو شتێك كۆتایی هات، ئاوه‌كه‌ش ورده ودره پاشه‌كشێی كرد خه‌ڵكه‌كه‌شی په‌رت و بڵاوه‌یان لێكرد و به‌دوای ژیانێكی نوێدا گه‌ڕان".\nبڵاوبوونه‌وه‌ی پۆلیسی گه‌ڕیده له‌سه‌ر ڕێگاكانی ده‌ره‌وه‌ی پارێزگا، ڕێگا له گونده دووره‌كانی ناوه‌ندی پارێزگا ناگرێت به‌رده‌وام بن له بازرگانی چه‌ك به‌شێوه‌یه‌كی نهێنی، پۆلیس زۆرجاران به‌سه‌ر گوندی "تایله‌ند" دا ده‌دات یا به‌سه‌ر گونده‌كانی ده‌وروبه‌ر له‌و كاتانه‌ی كه هه‌واڵێك ده‌گات له‌سه‌ر له‌قانون لاده‌ران، یا له‌كاتی دروستبوونی جموجۆڵێكی دیار سه‌باره‌ت به كێشه‌ی ئاسایشه‌وه.\nعه‌قیل خه‌زعه‌لی پارێزگاری كه‌ربه‌لا جه‌خت ده‌كاته‌وه بۆ "نیقاش" كه ئه‌و كێشه ئه‌منیانه‌ی ئه‌و ناوچانه ده‌ره‌نجامی سه‌قامگیرنه‌بوونی دانیشتوانه‌كه‌یه، چونكه زۆرجاران ده‌ڕۆنه خانووی تازه‌ی ئه‌لته‌رناتیف له باشووری عێراق له چه‌ند مانگێكی دیاریكراودا، ئه‌و به‌رده‌وام ده‌بێت و ده‌ڵێت،"ده‌زگا ئه‌منیه‌كان ئێستا جموجۆڵه‌كانیان له‌و ناوچانه‌دا چڕ كردوونه‌ته‌وه، كه ئه‌زموونه‌كانی پێشوو ده‌ری خستووه كه ئه‌و شوێنه هه‌میشه كاری كتوپڕی تێدا ڕوو ده‌دات"، هه‌روه‌ها بازرگانانی چه‌ك گونده‌كه به‌كار دێنن وه‌كو ده‌روازه‌یه‌ك بۆ فرۆشتنی چه‌ك و ڕۆیشتنی بۆ شوێنی تره‌وه.\nدانیشتوانی تایله‌ند سوورن له‌سه‌ر مانه‌وه له گونده‌كه‌یان له‌گه‌ڵ ئه‌وه‌ی كه به هه‌زاران خێزانی باشووری كه له زۆنگاوه‌كاندا ده‌ژیان گه‌ڕاونه‌ته‌وه گونده‌كانیان، دوای ئه‌وه‌ی بنكه‌ی بوژانه‌وه‌ی زۆنگاوه‌كان ڕووبه‌ری زۆر فراوانیان پڕ كردوونه‌ته‌وه له‌ئاو، به‌ڵام بنكه‌كه جه‌خت ده‌كاته‌وه كه ئه‌و ڕووبه‌رانه‌ی له سه‌رده‌می ڕژێمی سه‌رۆكی پێشووی عێراق سه‌ددام حوسێن وشككاربوونه‌وه زۆر له‌وه زیاتر بووه له‌وه‌ی كه ئێستا ژیانی بۆ گه‌ڕاوه‌ته‌وه، كه له سێیه‌كی كۆی ڕووبه‌ری زۆنگاوه‌كان تێپه‌ڕ ناكات.\nحه‌سه‌ن ساری وه‌زیری ده‌وڵه‌ت بۆ كاروباری زۆنگاوه‌كان ده‌ڵێت،"ده‌وڵه‌ت كار له‌سه‌ر هاندانی گه‌ڕانه‌وه‌ی خه‌ڵكی زۆنگاوه‌كان ده‌كات بۆ ناوچه‌كانیان دوای ئه‌وه‌ی خزمه‌تگوزاریه‌كانی بۆ ده‌سته‌به‌ر كراون، به‌ڵام ئه‌و جه‌ختیش ده‌كاته‌وه له‌سه‌ر ئه‌وه‌ی كه زۆربه‌ی زۆنگاوه‌كان پێویستیان به كاره‌با و ئه‌وی خواردنه‌وه هه‌یه، وێڕای دووری قوتابخانه‌كان له شوێنی نیشته‌جێبوونی خه‌ڵكه‌كه.\nڕژێمی سه‌ددام حوسێن ڕووبه‌رێكی فراوانی زۆنگاوه‌كانی پارێزگای میسان و زیقار و به‌سره‌ی باشووری عێراقی له كاتی شه‌ڕی عێراق و ئێراندا وشك كردبوونه‌وه، دوای ڕاپه‌ڕینی شیعه له عێراقدا له ساڵی 1991 له‌ترسی بوونی به ناوچه‌ی گردبوونه‌وه‌ی هه‌ڵگه‌ڕاوه‌كان له‌دژی حكومه‌تی سه‌ددام حوسێندا.


کوردیپێدیا - مەسرور بارزانی، بەهۆی کۆچی دوایی خدر خۆشناو، هونەرمەندی میللی، پرسەنامەیەک ئاراستەی بنەماڵەکەی دەکات\n📝 مەسرور بارزانی، بەهۆی کۆچی دوایی خدر خۆشناو، هونەرمەندی میللی، پرسەنامەیەک ئاراستەی بنەماڵەکەی دەکات | پۆل: بەڵگەنامەکان | زمانی بابەت: 🏳 کوردیی ناوەڕاست\nمەسرور بارزانی، بەهۆی کۆچی دوایی خدر خۆشناو، هونەرمەندی میللی، پرسەنامەیەک ...\nبە داخێکی زۆرەوە هەواڵی کۆچی دوایی هونەرمەندی میللی (خدر خۆشناوخدر خۆشناو)م بیست. پرسە و سەرەخۆشی لە بنەماڵە بەڕێزەکەی دەکەم. خوای مەزن گیانی بە بەهەشت شاد بکات و ئارامی و دڵنەواییش بە بنەماڵە و کەسوکاری ببەخشێت.\n#خدر خۆشناو | #مەسرور بارزانی | #27-08-2020 |\n1. 👁 خدر خۆشناو\n➕ ئەم بابەتە لەلایەن: (بەناز جۆڵا)ەوە لە: Aug 27 2020 10:52AM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Aug 27 2020 10:53AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Aug 27 2020 10:53AM باشترکراوە


وەك ئاشكرایە گەندەڵی یەكێكە لەو دیاردە جیهانییانەی كە لە زۆر كۆنەوە، لە دامودەزگا حكومیەكاندا لە جیهان، چ پێشكەوتوو یان داواكەوتوو، بەرێژەی جیاواز بەدی دەكرێت، بەڵام بێگومان شێواز و هۆكار و دەرئەنجامەكانی لە كۆمەڵگەیەك بۆ كۆمەڵگەیەكی تر جیاوازە بە پێی قەوارەی كەرتی گشتی سنووری دەستوەردانی حكومەت لە ژیانی ئابووری و كۆمەڵایەتی دەوڵەتدا، لە دەوڵەتێك بۆ دەوڵەتێكی تر و لە قۆناغێكیش بۆ قۆناغێكی تر لە یەك ووڵاتدا جیاوازی هەیە، گەندەڵی لە هەرێمی كوردستان بۆتە دیاردەیەكی بەرچاو، راستە لە وڵاتێكەوە بۆ ووڵاتێكی تر رێژەكەی جیاوازە میكانیزمی بەرجەستە بوونی بۆ واقیعێكی كۆمەڵایەتی دیسان جیاوازە، بەڵام واقیعی هەرێمی كوردستان شتێكی تر دەڵێت، بۆ نموونە لە ووڵاتێكی مۆدێرن رەنگە گەندەڵی هەموو جومگەكانی كۆمەڵگەی نەگربێتەوە، بەڵام لێرە پێچەوانەی وڵاتانی سێهەم و خۆرهەڵاتی ناوەڕاست، گەندەڵی دیاردەیەكی واقیعیە و كاریگەریی لەسەر گەشەی شارەستانی و مەعریفی بگرە ئابووریش هەیە و رێگە نادات كۆمەڵگەكان قۆنا‌غەكانی پێشكەوتنی شارستانی خۆیان پەرە پێ بدەن و گەندەڵی لە عیراق و هەرێمی كورستان پشكی سەرەكییان بەركەوتووە لە ئاستی جیهاندا.\nخراپی ئابووری و دامەزراوەیی لە هەرێمی كوردستان هۆكاری سەرەكی ئەو بە هەدەردان و تاڵانكردنە بووە كە لە ساڵانی رابردوو كراوە و راپۆڕتە رۆژنامەوانییەكان و دانپێدانانی هەندێك لە بەرپرسانی باڵا و راگەیاندنی چاكسازیی لە سەرجەم كابینە یەك لە دوایەكەكانی حكومەتی هەرێم بەڵگەی حاشا هەڵنەگریی بابەتەكەیە.\nبە گشتی دوو جۆر گەندەڵی هەیە\nگەندەڵی بچووك، ئەم جۆری گەندەڵییە كە كارمەندە كەم دەسەڵاتەكانی دەوڵەت دەیكەن، بۆ نموونە وەرگرتنی بەرتیل لە بەرامبەر پێدانی پاسپۆرت، مۆڵەتی شۆفێری، سڕینەوەی سزای هاتووچۆ یان بە رێكردنی هەر كاروبارێكی دەوڵەت لە لایەن كارمەندێكەوە بۆ كەسێك لە بەرامبەر وەرگرتنی پاداشتێكی دارایی یان هەر جۆرە پاداشتێكی دیكە.\nگەندەڵی سیاسی یان گەورە، ئەمەیان گەندەڵی سیاسییە بە مانای سوود وەرگرتنی كارمەندە پلە باڵاكانی دەوڵەتە لە پۆست و پێگەی رەسمییان بۆ دەوڵەمەندكردنی خۆیان، حزبەكانیان، كەسوكاریان و ئەو كەسانەش كە خۆیان دەیانەوێت.\nبۆ نموونە بەرپرسێكی باڵای دەوڵەت پێگەی خۆی بەكاردەهێنێ بۆ دامەزراندنی كەسە نزیكەكانی خۆی، یان ئەگەر گەورە تری بكەینەوە ئەم گەندەڵیە لەسەر ئاستی حكومەت بۆ نموونە، نا شەفافی لە داهاتی نەوت و خاڵە سنووریەكان و داهاتی ناوخۆ و وەرگرتنی شیرینی نەوت كە ساڵانێكە زۆر باسی لێوە دەكرێت لەلایەن چەند كەسێكی دیاری كراو لە پارتێك یان بەرپرسانی تایبەت و پلە باڵا، یان بەستنی گرێبەستی نهێنی و شاردنەوەی زانیارییەكان و سپیكردنەوەی پارەكان لە دەرەوەی ووڵات.\nلە كوردستان قسەی زۆر و كرداری كەممان لە شەڕی پێویستی دژە گەندەڵیدا هەبووە، یان هەوڵی زۆر دراوە كە گەندەڵی وەكو كلتور وێنا بكرێت و گشتگیر بكرێت و ببەسرێتەوە بە رووداوە مێژووییەكانەوە، ئەمەش تەنیا بۆ خۆ دزینەوە و بیانوو دۆزینەوە بۆ پەرەپێدانی و بەردەوامیدان بە گەندەڵی بووە، دەنا هیچ راستیەكی زانستی نییە بیسەلمێنی كە گەندەڵی كلتورە و قەدەری هەندێ مییلەت و ووڵات وایە.\nئەوە راستە كە زۆر ووڵات بە رێژەی جیاواز دووچاری گەندەڵی بوون و دەبن، بەڵام لە هەرێمی كوردستان و هەرجێگەیەكی دیكە كە گەندەڵی سەرجەم جومگەكانی فەرمانڕەوایی و مامەڵە كردن لەگەڵ ئەو هۆكارانەی دەرفەتەكان بۆ گەندەڵی فراوان دەكەن، ئایندەی ئەو وڵاتانەیان دەست نیشان كردووە.\nئەوەی تا ئێستا هەیە لە هەرێمی كوردستان هەندێك هەوڵ و هەنگاوی شەرمنانەیە كە بە هۆی نەبوونی ئیرادە و پاڵپشتی راستەقینە، بە ئاراستەی چاكسازی و پێداگریی توند و بەرنامەی گشتگیر بێت نەك خاترانە و لەسەر حسابی هەندێك لایەن بێت و لایەنێكیش وەك پاڵەوان لە گۆڕەپانی سیاسیدا یاری تێدا بكات، بۆ ئامانجی تەسكی كەسی و حزبی، بە پێچەوانەوە دەبێت نە‌هێشتنی گەندەڵی لە دروشمەوە بكرێت بە كردار، بۆیە ئەمڕۆ درەنگە تا بگاتە سبەینێ، چونكە گەندەڵی جەستەی هەرێمی داگیركردووە بە تەواوی.


ژیان | کوردستان | ستافی سەرۆكی هەرێم بەدواداچون بۆ دەستگیركراوانی بیروڕا دەكەن\n2021-01-22 | 895 جار خوێندراوەتەوە\nسەرۆكی هەرێمی كوردستان رایگەیاند، داوای لە ستافەكەی كرد، بە دواداچوونی خێرا بكەن بۆ هەر كەسێك كە لەسەر بیروڕای جیاواز، نوسین یان رۆژنامەگەری دەستبەسەرە.\nنێچیرڤان بارزانی، سەرۆكی هەرێمی كوردستان لە كاتی پێشوازیكردنی لە رێكخەری سەنتەری میترۆ، كە تیایدا راپۆرتی رەوشی ئازادی رۆژنامەنوسی لە هەرێمی كوردستان بۆ ساڵی 2020ی رادەستكرا وتی: پێویستە یاساكان وەك خۆیان جێبەجێبكرێن.\nرەحمان غەریب، رێكخەری سەنتەری میترۆ لە راگەیەندراوێكدا لەبارەی ناوەڕۆكی دیدارەوەكە رایگەیاند: كورتكراوەی راپۆرتی رەوشی ئازادی رۆژنامەنووسی بۆ ساڵی 2020 بۆ سەرۆكی هەرێم خرایە روو.\nرێكخەری میترۆ داوای كرد سەرۆكی هەرێم رۆڵ ببینێت لە ئازادكردنی ئەو گیراوانەی كەیسەكانیان نوسین و رۆژنامەگەریە، یان خۆپیشاندانی بێ مۆڵەتن، ئاماژەی بەوەشكرد كە وێنەی هەرێمی كوردستان لە راپۆرتە نێو دەوڵەتیەكاندا "باش نییە".\nسەرۆكی هەرێمی كوردستان وتی "ئاگام لە راپۆرتی هەندێ رێكخراوی تریش هەیە، پێویستە رێز لە رۆڵی چاودێرێكردنی رێكخراوەكان بگیرێت، لە بری سەرزەنشتكردنیان زەمینە خۆشتر بكرێت بۆ كارو چالاكییەكانیان".\nبارزانی جەختیكردەوە "هەموو راپۆرتێكی چاودێریكردن كە بابەتیانە و راستگۆیانە نوسراون خزمەتكردنە بە هەرێم و ئەزمونەكەی، ئەمە رای منە".\nدەربارەی یاساكانی تایبەت بە رۆژنامەگەری و پێدانی زانیاری و رێكخستنی خۆپیشاندان ئەوەی خستە روو " پێویستە ئەو یاسایانە وەك خۆیان جێبەجێبكرێن و لە كاتی مامەڵكردن لەگەڵ رۆژنامەنوس و خۆپیشاندەر یان كەسێك كە زانیارییەكی هەڵەی بڵاودەكاتەوە، نابێت یاسای تر جێگروەیان بێت".\nسەرۆكی هەرێم ئاشكراشیكرد "پشتیوانی رۆژنامەنوسانم لە رێكخستنەوەی میدیای ئەلیكترۆنی بە شێوەیەك كە خۆیان بەشداربن لە نوسینی" داوای لە ستافەكەی كرد، بە دواداچوونی خێرا بكەن بۆ هەر كەسێك كە لەسەر بیروڕای جیاواز، نوسین یان رۆژنامەگەری دەستبەسەرە.\nووتیشی: من لەگەڵ ئەوە نیم هاوڵاتی لەسەر شێوازی بیركردنەوەی لێكۆڵینەوەی لەگەڵدا بكرێت و ئازار بچێژێت، بەڵام نابێت ئەوە لەبەرچاو نەگرن كە كەسێك بە ئەنقەست هانی توندوتیژی و تێكدانی ئاشتی كۆمەڵایەتی دەدات.


وتووێژ:ئەستەمبوڵ - ویکیپیدیا، ئینسایکڵۆپیدیای ئازاد\nهاوڕێێان ، ئەستەنبوڵ ڕاستە نەک ئەستەمبوڵ نازانم ئەو میمە لە کوێوە هاتوە؟؟! ، لەوشەی Istanbul کەس پیتی m دەبینێت!! --Zhyar Afc Wtuwêj ٢٣:١٩, ٧ کانوونی یەکەم ٢٠١٣ (UTC)\nکاک ژیار لە ھەندێک لە زمانەکان بە تایبەت لە زمانی کوردیدا اگر پیتی پیتی «ن» پێش «ب» بێت ئەوە «ن» بە «م» دەخوێننەوە. سەیری ئەنجامی ئەستەمبوڵ بکەی دە ھەزار دانە لە ئەستەنبوڵ زیاترە. ھەروەھا لە کرمانجیشدا کە خۆیان لە تورکیا دەژین ھەر «ستەمبۆل» ھاتووە. وشەکەش خۆی لە یۆنانی وەرگیراوە "εἰς τὴν Πόλιν" کە دروستە بە «ن» نووسراوە (ν) بەڵام لەو زمانەشدا ھەر بە «م» دەخوێنرێتەوە [is tim ˈbolin]. تەنانەت لە خودی تورکیشدا کە بە n نووسراوە لەسەر زاری خەڵک ھەر بە n دەخوێنرێتەوە بەم جۆرە: [ɯsˈtambuɫ] (ئستامبوڵ).--چالاک وتووێژ ٠٨:١٥, ٨ کانوونی یەکەم ٢٠١٣ (UTC)\nئەها باشە دەست خۆش بۆ ڕونکرندەوەکەت من هەر بە ئەستەنبوڵ بیستومە بۆیە کەبینیم وتم ئەمە هەڵەیە با ئاگاداریان بکەمەوە. --Zhyar Afc Wtuwêj ٠٩:٤١, ٨ کانوونی یەکەم ٢٠١٣ (UTC)\nمن ئێستا دەستکاری 1 بەستەری دەرەکیی ئەستەمبوڵم کرد. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nئەرشیڤێکی نوێ https://www.webcitation.org/60V1MYYMj?url=http://haber.gazetevatan.com/Haber/188144/1/Gundem بۆ http://haber.gazetevatan.com/Haber/188144/1/Gundem زیاد کرا\nکاتێکی شاد!—InternetArchiveBot (سکاڵاکردنی کێشە) ٢٢:٥٧، ٢٥ی کانوونی یەکەمی ٢٠١٨ (UTC)\nمن ئێستا دەستکاری ١ بەستەری دەرەکیی ئەستەمبوڵم کرد. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nبەستەری ئەرشیڤ https://www.webcitation.org/60V1MYYMj?url=http://haber.gazetevatan.com/Haber/188144/1/Gundem گۆڕا بە https://web.archive.org/web/20120317052808/http://haber.gazetevatan.com/Haber/188144/1/Gundem لە http://haber.gazetevatan.com/Haber/188144/1/Gundem\nکاتێکی شاد!—InternetArchiveBot (سکاڵاکردنی کێشە) ٢١:٠٦، ٣٠ی حوزەیرانی ٢٠١٩ (UTC)\nئەرشیڤێکی نوێ https://web.archive.org/web/20170428122148/http://arsiv.sabah.com.tr/2007/01/09/gnd121.html بۆ http://arsiv.sabah.com.tr/2007/01/09/gnd121.html زیاد کرا\nکاتێکی شاد!—InternetArchiveBot (سکاڵاکردنی کێشە) ٢٢:١٥، ١٥ی تەممووزی ٢٠٢٠ (UTC)\nمن ئێستا دەستکاری ٢ بەستەری دەرەکیی ئەستەمبوڵم کرد. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nئەرشیڤێکی نوێ https://web.archive.org/web/20120317052808/http://haber.gazetevatan.com/Haber/188144/1/Gundem بۆ http://haber.gazetevatan.com/Haber/188144/1/Gundem زیاد کرا\nکاتێکی شاد!—InternetArchiveBot (سکاڵاکردنی کێشە) ٢٠:٠٦، ٢٩ی تەممووزی ٢٠٢٠ (UTC)\nوەرگیراو لە «https://ckb.wikipedia.org/w/index.php?title=وتووێژ:ئەستەمبوڵ&oldid=704899»


ترەمپ: ئەمریکا هەشت تریلیۆن دۆلاری خەرج کردووە لە ڕۆژهەڵاتی ناوەراست\nسەرۆکی ئەمریکا رایگەیاند چوونی ئەمریکا بۆ ڕۆژهەڵاتی ناوەڕاست خراپترین بڕیاربووە دراوە و تا ئیستا وڵاتەکەی هەشت تریلیۆن دۆلاری لە ناوچەکەدا خەرج کردووە.\nئەمڕۆ چوارشەممە ٩ی تشرینی یەکەمی ٢٠١٩ دۆناڵد ترەمپ سەرۆکی ئەمریکا لە تویتێکدا رایگەیاند، "ئەمریکا هەشت ترلیۆن دۆلاری خەرجکردووە بەشەڕکردن و سیاسەت کردن لە ڕۆژهەڵاتی ناوەڕاست. هەزارەها سەربازی ئازامان لەدەستداوە و ملیۆنەهاش لەلایەنەکانی بەرامبەر کوژراون."\nهەروەها ترەمپ جەختی لەوە کردەوە کە چوونی ئەمریکا بۆ ڕۆژهەڵاتی ناوەڕاست "خراپترین بڕیاربووە درابێت لە مێژووی وڵاتەکەماندا" بۆیە ئیستا کاتی ئەوەیە "بەلەسەرخۆیی و وریاییەوە سەربازە ئازاکانمان بگەڕێنینەوە بۆ نیشتمان".\nسەرۆکی ئمریکا ئاماژەشی بەوە کرد ئەمریکا لەسەر بەڵگەی هەڵە و بێ بنەما چووە جەنگەوە ئەویش هەبوونی "چەکی کۆمەڵکوژی بوو" کە ئێستا ساغبووەتەوە "هیچ بوونی نەبووە"، ئەمەش وەك ئاماژەیەك بۆ ئەو بەڵگانەی ساڵی ٢٠٠٢ خرانە روو لە نەتەوە یەکگرتووەکان لەلایەن بەرپرسانی ئەمریکاوە کە "عێراق خاوەنی چەکی کۆمەڵکوژییە".\nتویتەکەی ترەمپ لەکاتێکدایە ماوەی چەند ڕۆژێکە رووبەڕووی رەخنەی توند بووتەوە هەم لەناوخۆی ئەمریکا و هەم لەسەر ئاستی نێودەوڵەتیش بەوپێیەی ناپاکی بەرامبەر کوردی هاوپەیمانی کرد لە سوریا و فەرامۆشیکردن بۆ پەلاماری تورکیا.\nهاوکات دوێنێ لەژێر فشارە زۆرەکاندا، ترەمپ لە زنجیرە تویتێکدا نکۆڵی لەوە کرد کوردەکانی فەرامۆش کردبێت و بە "شەرکەری ناوازە" وەسفی کردن و هۆشداریشیدایە تورکیا کە ئەگەر پەلاماری باکوری سوریا بدات ئابوریەکەی "تێکدەشکێنێت".\nبەڵام دوێنێ وەزارەتی بەرگری تورکیا ئاماژەی بەوەکرد هەموو ئامادەکارییەکان بۆ لەشکرکێشی باکوری سوریا تەواو بووە.


ترامپ، مەترسی و هیوا.\nدۆناڵد ترامپ سەرۆک کۆماری نۆێی ئامریکا دەستی بە کار کرد و کۆڵێک پرسیاری خستە بەردەم زۆر کەسان. هاتنە سەرکاری ترامپ دوو پرسیاری سەرەکی دەخوڵقێنێ، یەکەم ئایا کۆمەڵگای ئەمریکی بە پێچەوانەی ئەوەی خۆیان و گەلێک وڵاتانیتر بانگەشەی بۆ دەکەن ئەوەندە پاشکەوتوویە کە خەڵکەکەی لە نێوان ترامپ و هیلاری کلینتۆن، ترامپ هەڵدەبژێرێ و ئەویان پێ باشترە؟ دووهەم ئایا ترامپ دەتوانێ وەکوو سەرۆککۆماری ئەمریکی، کەسایەتی پایەبەرزی سیاسی، هەڵسووکەوتی پێویستی لە هەمبەر ڕووداوەکانی جیهانیدا هەبێت؟ لە ڕوانگەی نووسەرەوە، وڵامی هیچ یەک لەم پرسیارانە لە خۆیدا، بۆ کورد نابێتە نان و ئاو بەڵام دەتوانی یارمەتیدەرێک بێت بۆ ئەوەی کە پرسیارێکیتر شڕۆڤە بکرێت: ئایا هاتنە سەر کاری ترامپ چ قازانجێکی بۆ کورد دەبێت؟ بابەتی بەرچاوی خۆێنەر، هەوڵێکە بۆ شیکردنەوەی زیاتری ئەو پرسیارە.


توێژینه‌وه‌یه‌ک: خواردنی زۆری خوێ و که‌می پـۆتاسیۆم ته‌مه‌ن کورت ده‌کات\nی مانگی حه‌وت ١٣, ٢٠١١\nڕاپـۆتێـکی نوێی ته‌ندروستی ده‌ڵێت خواردنی زۆری خوێ و که‌می پـۆتاسیۆم ده‌بن به مایه‌ی ته‌مه‌ن کورتی مرۆڤ.\nتوێژه‌رانی حکومه‌تی ئه‌مه‌ریکایی له توێژینه‌وه‌یه‌کی زانسـتی نوێدا، گه‌یشـتوونه‌ته ئه‌و ده‌رئه‌نجامه‌ی که خواردنی ڕاده‌ی زۆری خوێ و خواردنی ڕاده‌ی که‌می پـۆتاسیۆم ڕه‌نگه مه‌ترسی بخه‌نه سه‌ر ژیانی مرۆڤ.\nده‌رئه‌نجامی ئه‌م توێژینه‌وه‌یه که تیمێـکی ناوه‌ندی ئه‌مه‌ریکایی بۆ کۆنتڕۆڵکردن و به‌ربه‌سـتکردنی نه‌خۆشیـیه‌کان ئه‌نجامی‌داوه به پـێچه‌وانه‌ی ده‌رئه‌نجامی توێژینه‌وه‌یه‌کی پـێشـووه‌وه بوو که هیچ په‌یوه‌ندیـیه‌کی نه‌دۆزیبووه‌وه له نێوان که‌مکردنه‌وه‌ی خوێ خواردن به ڕاده‌یه‌کی که‌م و دابه‌زاندنی مه‌ترسـیه‌کانی نه‌خۆشـیـیه‌کانی دڵ و مردنی به‌روه‌خت.\nزۆربه‌ی شـاره‌زایانی بواری ته‌ندروسـتی کۆکن که خواردنی خوێ به شێوه‌یه‌کی زۆر بۆ ته‌ندروسـتی مرۆڤ باش نیـیه. که‌مکردنه‌وه‌ی خوێ کاریگه‌ری له‌سه‌ر که‌مکردنه‌وه‌ی په‌سـتانی خوێن هه‌یه و ده‌رئه‌نجام که‌مکردنه‌وه‌ی مه‌ترسیـیه‌کانی جه‌ڵته‌ی دڵ و سه‌کته‌ی لێـده‌که‌وێته‌وه.\nله‌وه‌ته‌ی حه‌فتاکانه‌وه خواردنی خوێ له ئه‌مه‌ریکادا به ڕاده‌ی دوو هێند له ڕاده‌ی پـێویست زیادیکردووه.\nله‌و باره‌یه‌وه توێژه‌ر و کۆمسیۆنکاری ته‌ندروسـتی سـتانی نیویۆرک دکتۆر تۆماس ڤالی ده‌ڵێت ئه‌مه یه‌کێـکه له توێژینه‌وه هه‌ره باشه‌کان سه‌باره‌ت به کاریگه‌ری درێژده‌می زۆر خواردنی خوێ له‌سه‌ر ته‌مه‌نی مرۆڤ، ده‌شڵێت ده‌رئه‌نجامه‌کانی ئه‌م توێژینه‌وه‌یه هاوئاهه‌نگه له‌گه‌ڵ لێـدوانه‌کانی پـێشـوومان سه‌باره‌ت به خواردنی ماده‌ی سـۆدیۆم.\nشایانی باسه به درێژایی 15 سـاڵ پـتر له 12 هه‌زار که‌س به‌شـداریــیان له‌م توێژینه‌وه‌یه‌دا کردبوو و توێژه‌ران ته‌ماشـای ڕاده‌ی خواردنی سۆدیۆم و پـۆتاسیۆمی به‌شـداربووانیان کردبوو له پاش کۆتایی ماوه‌ی توێژینه‌وه‌که 2270 که‌س گیانیان له‌ده‌سـتدابوو، 825 که‌سیان به‌هۆی نه‌خۆشـیـیه‌کانی دڵه‌وه مردبوون و 433 که‌سیشـیان به‌هۆی په‌سـتانی خوێن و سه‌کته‌وه مردبوون.\nئه‌م توێژینه‌وه‌یه له گۆڤاری ته‌ندروسـتی ناسراو به Archives of Internal Medicine بڵاوکراوه‌ته‌وه.


بۆردومانی ئیسرائیل لە غەززەوە دەستپێدەكاتەوە – Knwe.org\nسەرەکی » دۆسێ » بۆردومانی ئیسرائیل لە غەززەوە دەستپێدەكاتەوە\nتەلئەبیب خۆی ئامادە دەكات\nبۆردومانی ئیسرائیل لە غەززەوە دەستپێدەكاتەوە\nبزوتنەوەی جیهادی ئیسلامی فەلەستینی، هێرشە مووشەكییەكانی بۆ نێو خاكی ئیسرائیل دەستپێدەكات، لەبەرانبەردا دەسەڵاتدارانی تەلئەبیب، خۆیان بۆ گەڕێكی تری رووبەڕووبوونەوە لەگەڵ ئەو گروپە چەكدارەدا ئامادە دەكەن و وەڵامیش دەدە نەوە.\nبەرپرسانی ئیسرائیل بە پێویستی دەزانن، بە توندی وەڵامی بزوتنەوەی جیهادی ئیسلامی بدرێتەوە كە لە كەرتی غەززەوە مەترسی لەسەر ئاسایشی هاووڵاتیانی ئیسرائیلی دروست دەكات.\nسوپای ئیسرائیل رایگەیاندبوو، لە كەرتی غەززەوە 20 مووشەك ئاراستەی خاكی ئیسرائیل كراوە.\nبەپێی رۆژنامەی (هائاریتس)ی ئیسرائیلی، سەرلە ئێوارەی 23ی شوباتی 2020 ، لە كەرتی غەززەوە بە 20 مووشەكە خاكی ئیسرائیل بۆردومانكراوە، سەرۆكی شارەوانی ئاشكەلۆنیش فەرمانی بە لایەنە پەیوەندیدارەكان كردووە، پەناگەكان بەڕووی هاووڵاتیاندا بكەنەوە.\nهەر لەو باریەوە سوپای ئیسرائیل لە بەیاننامەیەكدا رایگەیاندبوو، 10 مووشەك لەسەر ئاسمانی ئیسرائیل پوچەڵكراونەتەوە و 10 موشەكەكەی تر كەوتوونەتە خوارەوە.\nبە گوێرەی هەواڵ، موشەكەكان ئاراستەی شارەكانی ئاشكێلۆن و سدێرۆتی باشووری ئیسرائیل كراون و زەنگی ئاگاداركردنەوەش بۆ هاووڵاتیان لێدراوە.\nهەر بەوهۆیەوە سەرۆكی شارەوانی ئاشكێلۆن تەواوی چالاكی و بۆنە گشتی و تایبەتەكانی ئەو شارەی هەڵوەشاندەوە.\nبۆردومانەكە دوای ئەوە بوو كە پێشتر هێزەكانی سوپای ئیسرائیل تەقەیان لەدوو هاوڵاتی فەلەستینی كردبوو لەكەرتی غەززە.\nسوپای ئیسرائیل لە دوای بۆردومانەكە، ئاماژەی بە قوربانیان و زیانە ماددییەكانی بۆردومانەكە نەكردبوو.\nسەرایای قودس: ئێمە بووین\nگروپی چەكداریی سەرایای قودس، بەرپرسیاریەتی خۆی لەبەرانبەر بەو هێرشە مووشەكییەكە راگەیاند كە پێشتر كرایە سەر هێزەكانی ئیسرائیل و لەو باریەوە رایگەیاندبوو، بۆردومانەكە لە وەڵامی كوشتنی چەكدارێكیاندا بوو.\nمیدیاكانی فەلەستین لە شەوی 23ی شوباتی 2020، بەیاننامەیەكی گروپی چەكداریی سەرایای قودسیان بڵاوكردەوە كە باڵی سەربازیی بزوتنەوەی جیهادی ئیسلامییە و تێیدا گروپەكە بەرپرسیارێتی خۆی بەرانبەر بەو هێرشە مووشەكییەكە راگەیاندبوو كە پێشتر كرابووە سەر ئیسرائیل.\nلە بەیاننامەكەدا هاتبوو»ئەو هێرشە مووشەكییە لە وەڵامی كوشتنی یەكێكە لە چەكدارانی گروپەكە بووە بە ناوی (محەمەد ناعم)، چونكە ئیسرائیل هەر تەنیا بە كوشتنییەوە نەوەستاوە و تەركەشی شێواندووە».\nلە بەیاننامەكەدا سەرایای قودس هۆشداریداوە لە ئەنجامدانی هەر كارێكی هاوشێوە لە دژیان و رایگەیاندبوو «وەڵامی هەموو كارێكی دوژمنكارانە دەدەنەوە».\nسوپای ئیسرائیل رایگەیاندبوو «لە كەرتی غەززەوە بە 20 مووشەك نێو خاكی ئیسرائیل، ئەو ناوچانەی كە مووشەكەكانی تێدا كەووتوونەتەخوارەوە، باریی نائاساییدا تێدا راگەیەندراوە».\nدواتر سوپای ئیسرائیل لە بەیاننامەیەكی تردا، رەتیكردبۆوە، بەهۆی هێرشە مووشەكەكییەوە، هیچ قوربانییەك یان زیانێكی ماددی كەوتبێتەوە.\nسوپای ئیسرائیل لە 24ی شوباتی 2020 رایگەیاندبوو، دوانیوەڕۆی ئەمڕۆ 14 مووشەكی تر لەكەرتی غەزەوە ئاراستەی خاكی وڵاتەكەیان كراوە.\nبەگوێرەی هەواڵێكی (سكای نیوز)، سوپای ئیسرائیل لە بەیاننامەیەكدا رایگەیاندووە، لەوەڵامی هێرشە موشەكییەكانی ئیسرائیلدا، گروپە توندڕەوەكانی فەلەستین لەكەرتی غەزەوە بە 14 مووشەك خاكی ئیسرائیلیان بۆردومانكردەوە\nبەپێی بەیاننامەكەی سوپای ئیسرائیل، لە مووشەكانی بەرەو ئیسرائیل تەقێنران، توانیویانە 12 مووشەكە لە ئاسمانی ئیسرائیلدا پوچەڵبكەنەوە، بەڵام زانیاری لەبارەی زیانەكانی دوو موشەكەكەی تر بڵاونەكراوەتەوە.\nپێشتر سوپای ئیسرائیل چەند پێگەیەكی لە كەرتی غەزە بۆردومانكرد و لەو بۆردومانەشدا ژمارەیەك بارەگای «بزوتنەوەی جیهادی ئیسلامی»كردبووە ئامانج.\nسوپای ئیسرائیل لەئەژماری تایبەتی خۆی لەسەر تۆڕی كۆمەڵایەتی (تویتەر) بڵاویكردبۆوە»لە بۆردومانەكاندا بۆسەر كەرتی غەززە، بارەگاكانی بارەگای «بزوتنەوەی جیهادی ئیسلامییان كردۆتە ئامانج».\nبۆردومانكردنەكانی سوپای ئیسرائیل لەدوای كۆبونەوەی بنیامین نەتانیاهۆ سەرۆك وەزیرانی ئیسرائیل و ژمارەیەك لەبەرپرسە ئەمنیەكانی وڵاتەكەوە بوو.\nپێشتر سوپای ئیسرائیل رایگەیاندبوو،»لە كەرتی غەزەوە، 20 مووشەكە ئاراستەی خاكی ئیسرائیل كراوە، و بەوهۆیەوە لەو ناوچانەی لە بۆردومانەكەدا كرابوونەئامانج، باری نائاساییان تێدا راگەیەندرا، بەڵام لەو هێرش و پەلامارەدا كەس نەبووە قوربانی و زیانی ماددیشی بەدواوە نەبوو.\nكردنەوەی بەرەی شەڕ\nسوپای ئیسرائیل بڕیاریدا سەرجەم بەرەكانی شەڕ كە پێشتر بەهۆی ئاگربەستەوە داخرابوون، بەڕووی گروپە چەكدارەكانی كەرتی غەززەدا بكاتەوە، لەئێستاشدا بۆردومانی بەردەوام لەنێوان هەردوولا هەیە.\nئەفیخای ئەدرعی، وتەبێژی سوپای ئیسرائیل لە 25ی شوباتی 2020 لە لێدوانێكدا رایگەیاندبوو، «بەڕەچاوكردنی هەڵسەنگاندنەكانی رەوشەكە بڕیارمانداوە، دووبارە سەرجەم بەرەكانی شەڕ كە لەچەند رۆژی رابردوودا داخرابوون لەناوچەی غەززە بكەنەوە، بۆ ئەو مەبەستەش هێڵی شەمەندۆفێری نێوان (سیدیروت- ئەشكلون) نۆژەن دەكەنەوە».


ژیان | کولتوور | شیعرەکانی شاعیری کورد دڵشاد عەبدوڵڵا دەکرێنە فارسی\n2021-01-20 | 1084 جار خوێندراوەتەوە\nمەریوان هەڵەبجەیی وەرگێڕی شیعرەکان: وەرگێڕانی شیعری شاعیرانی کورد بۆ زمانی فارسی پڕۆژەیەکی درێژخایەنە.\nکۆتایی ئەم مانگه هەڵبژاردەیەک لە شیعرەکانی شاعیری کورد(دڵشاد عەبدوڵا) بە زمانی فارسی لە کتێبێکدا بڵاودەبێتەوە، شیعرەکان بە وەرگێڕانی (مەریوان هەڵەبجەیی) و لەلایەن ناوەندی (مانیاهونەر) لە شاری تاران چاپ و پەخش دەکرێت، کە ناوەندێکی بەناوبانگی ئێرانە و پێشتر بەرهەمی شاعیرانی جیهانی وەک جیمیس جۆیس، لۆرمانتۆف، بۆکۆڤسکی، گیکزبێرگ، یانیس ڕیتسوسی بڵاوکردوەتەوە.\nسەبارەت بە کتێبەکە و پڕۆژەیەکی لە بواری وەرگێڕاندا تایبەت بە ژیان (مەریوان هەڵەنجەیی) وەرگێڕی کورد وتی: وەرگێڕانی شیعری شاعیرانی کورد بۆ زمانی فارسی پڕۆژەیەکی درێژخایەنە و لە مێژە دەستم پێکردووە، لە ڕابردووشدا شیعری شاعیرانی وەک شێرکۆ بێکەس، ڕەفیق سابیر، فەرهاد پیرباڵ، بەختیار عەلی، کەژاڵ ئەحمەد و چۆمان هەردی لە میانی هەمان پڕۆژەدا کراونەتە فارسی و بڵاوبوونەتەوە.\nلە کۆتایی لێدوانەکەیشیدا ئەو وەرگێڕە وتی: ئەم پڕۆژەیە لە داهاتووشدا بەردەوامی دەبێت و شاعیرانی دیکە لە نەوە و قۆناغ و شێوازی جیاواز لە خۆی دەگرێت، کە نامەوێت جارێ ناوەکانیان بڵێم.\nشایەنی ئاماژەیە مەریوان هەڵەبجەیی وەرگێڕێکی دیاری بواری ئەدەبە، لە زمانی فارسی بۆ کوردی و بە پێچەوەنەشەوە، کارەکانی لە چەندین ژانری جیاوازدا بەشێوەی کتێب و هۆکارەکانی دیکەی وەشاندن چاپ و بڵاوکراونەتەوە.


شتێک دەربارەی چوارەمین کۆنگرەی یەکێتی\n2019-12-06 15:51 357 جار بینراوە کۆمێنت\nیەکەم: سەرکردەکانی رەئی و تەکنوکراتەکان\nلەکاتی خۆ ئامادەکردن بۆ کۆنگرەی سێ، نیقاش گەرم بوو لەسەر ڕۆڵی كاریگەری سەرکردەکانی رەئی و فیکر لەناو یەکێتی. ئەو کاتە سەرکردەکانی رەئی لەناو یەکێتی (رۆشنبیرەکانی یەکێتی) سووربوون لەسەر گەڕانەوە بۆ گیانی ئەو رۆژانە كە یەكێتی تیادا ئەو هێزە سیاسییە بوو کە حزبەکانی تر لاساییان دەكردەوە.\nئەو کاتە، پێموابوو چۆن سەرکردەکانی رەئی كاریگەرییان هەیە لەسەر ئاراستەی بڕیارەكانی یەکێتی، هەروەها بەهەمانشێوە تەكنوكراتەكانی یەکێتی (زاناو شارەزاکانی یەکێتی) دەبێت رۆڵی خۆیان هەبێت لەگەڵاڵەكردنی بڕیارەكان و زیاتر پەرەپێدانی پرۆژەكان و باشتر جێبەجێكردنیان.\nئەمڕۆ لەناو حزبە پێشكەوتووەكانی دونیا، باس باسی چینی تەكنوكراتەكانی حزبە، واتا باس لەئاستی ڕۆشنبیری و توانای ئامادەكردنی پرۆژەی سیاسی و كۆمەڵایەتی و ئابووری دەكرێت لەهەڵبژاردن یان تەكلیفكردنی هەر لێپرسراوێكی حزبی و حكومی، بەهیچ شێوەیەک جێگای پیشەوە نادرێت بەخەڵكی ناشارەزا لەگۆرەپانی سیاسی، جێگای پێشەوە بۆ لێهاتووەکانە لەڕووی فیكرو ئەزموون و پسپۆریدا.\nلەڕاستیدا، بەڕێوەبردنی كۆمەڵگا پێویستی بەنوخبەیەکی سیاسی هەیە، كە توانای لێكۆلێنەوەو تێگەیشتنی هەبێت لەهەلومەرجی سیاسی و كۆمەڵایەتی و پرانسیپەكانی دونیای مۆدێردن، لەهەر حزبێك یان ڕێكخراوێك گەر سیاسەت لەسەر ئاستی پرۆژەو زیاتر نزیكبوونەوە لەخەڵكی داکۆکی لەمافە رەواکانیان نەبێت، هەلی دروستبوونی دیبەتی جدی لەناوەوەی خۆی نەڕەخسێنێت، بەدڵنیایی لەباتی تەبایی و پێكەوە كاركردن، ململانێی نا تەندروست بەرهەمدەهێنێت، بۆیە ئەمڕۆ جەماوەری یەكێتی بە ئەوانەشەوە كە دوور كەوتوونەتەوە چاوەڕوانی هەنگاوێكی جەریئانەی یەكێتین بۆ زیاتر كاراكردنی ئۆرگانەكانی، بۆ زیاتر کەمکردنەوەی تەکەتولات و دەستەگەری.\nسەرکردەکانی رەئی بەدروستكردنی زەمینەی دیالۆگی عاقڵانەو وروژاندنی بابەتەكان لەلایەک، هەروەها تەكنوكراتەكان بەئامادەكردنی پرۆژەی سیاسی و كۆمەڵایەتی و ئابووری دەتوانن پێكەوە یەكێتی بگەڕێننەوە بۆ ئەو ڕۆژانەی یەكێتی تێیدا یەكێتی بوو. جگە لەم ئۆپشنە هیچ ئۆپشنیکی ترمان لەبەر دەست نییە.\nدوەم: سکرتێری یەکەم یان سەرۆک\nخاڵێکی تری گرنگ ئەوەیە، هەندێک هەڤاڵ باس لەتایتڵی (سەرۆک) دەکەن بۆ کەسی یەکەمی یەکێتی لەدوای کۆنگرە، بەڵام وشەی سەرۆک لەئەدەبیاتی چەپڕەوی باو نییەو زیاتر وشەیەکە ڕاستڕەوەکان و لیبراڵەکان بەکاری دەهێنن، شوناسی سۆسیال دیموکراسی لەگەڵ وشەی سەرۆک یەکناگرنەوە، دەتوانین وەکو سۆسیال دیموکراتەکانی ئۆروپا، تایتڵی سکرتێری یەکەم بەکاربهێنن بۆ کەسی یەکەمی حزب و بەکارهێنانی وشەی سکرتێر بۆ ئەندامانی تری سکرتارییەت هەر یەکەو لەبواری خۆی، بۆ نموونە سکرتێری کاروباری پەیوەندییەکان، سکرتێری کاروباری رێکخراوەکان، سکرتێری کاروباری کۆمەڵایەتی و هتد.\n* تەکنوکراسی Technocratie فۆڕمێکە لەفۆڕمەکانی بەڕێوەبردنی حزب، حکومەت یان دەوڵەت کە کەسانی شارەزا، پسپۆر، لێهاتوو، خاوەن تواناو ئەزموون، رۆڵی سەرەکی دەبینن لەبەڕیوەبردن و دروستکردنی بڕیار.\n2018-04-05 19:56 292 جار بینراوە\n2018-03-28 16:14 342 جار بینراوە\nتەندروستی عیراق: ژمارەیەكی كەم لەهاووڵاتیان ڤاكسین...